Ingurumen hezkuntza Archives • Artelatz\nEuronet 50/50 proiektua Hernaniko bi ikastetxeetan\nAza 10, 2021 | Ingurumen hezkuntza\nEURONET 50/50 max eraikin publikoetan energia aurreztea helburu duen proiektu europearra da, instalazioen erabilera egokitik eta energiaren kudeaketa arduratsutik abiatuta. Proiektuak lortutako energia aurreztea sustatzen du ekonomikoki; horrela, Udalak konpromisoa hartzen du lortutako aurrezpen ekonomikoaren % 50 ordaintzeko ikastetxeari, eta ikastetxeak konpromisoa hartzen du aurreztera bideratutako neurriak aplikatzeko eta proiektuaren buru izateko.\nKasu honetan proiektua Hernaniko bi ikastetxetan inplementatzen da, zehazki Txirrita ikastetxean eta Urumea ikastolan.\nBaina aurrezteaz gain, proiektuak eskola-komunitatean energia-kontsumo egokien inguruan sentsibilizatzea eta heztea sustatzen du. Are gehiago, metodologiak ikasleen kontzientzia energetikoa garatu eta haien ikaskuntza bideratu nahi du, ikasitako guztia eskolan, etxean eta beste edozein lekutan aplika dezaten.\nProiektu honetan, Artelatz Ingurumen Zerbitzuak SLren erronka nagusia da adin guztietako ikasleak proiektuan sartzea, motibazio- eta konpromiso-maila handiarekin. Horretarako, alde batetik energia-auditoria abian jartzen ari gara, non ikasleek datuak hartu behar dituzten beharrezkoak diren tresnak erabiliz: iparrorratza, termometroa, luxometroa, kontsumo-neurgailua, CO2 neurgailua eta detektagailu termiko infragorria. Eta bestalde, lau kontzientziazio-saio prestatzen ari gara.\nLau saio horiek ikasturtean zehar banatuko dira eta teknologia berriek protagonismo handia hartuko dute. Lehenengo saioak aurrez aurreko energia-ibilbide bat egin eta garatu izango du helburu, birtuala izateko aukerarekin; bigarrena trantsizio energetikoari buruzko aurkezpen gamifikatu bat izango da; hirugarrena energia-kontsumoa Garapen Jasangarriko Helburuekin lotzen duen mahai-joko bat izango da; eta ikasturtean ikasitako guztia bilduko duen proba eta erronkekin osatutako tribial erraldoi batean oinarrituko da azkena.\nMart 12, 2021 | Ingurumen hezkuntza\nEka 5, 2020 | Ingurumen hezkuntza\nGipuzkoako parketxeak berriz zabalik eta jardueraz beteta\nIrekieraren ondorengo lehenbiziko asteburuan, Ingurumenaren Mundu mailako egunaren ospakizunarekin bat eginez, hamaika jarduera izango dira Gipuzkoako lau natura-parkeetako bost parketxeetan\nNatura zein kultura-ondarea ezagutzeko eta harekin gozatzeko aukera paregabea izango da asteburu honetan Aiako harria, Aralar, Aizkorri-Aratz eta Pagoetako natura-parkeetan. Izan ere, irekieraren ondorengo lehenbiziko asteburuan, Ingurumenaren Mundu mailako egunaren ospakizunarekin bat eginez (ekainaren 5a), egitarau berezia egongo da Gipuzkoan dauden bost parketxeetan.\nLehenik eta behin, Igeldoko Arrano etxean sendatutako urubiak askatuko dira Zegamako Anduetza parketxean. Ildo beretik, GPSa jarri zaien hegazti sarraskijaleez hitz egingo Mikel Olano Arantzazun.\nBestetik, Oiartzunen, Kauso-Oielekuko mairu-baratzeak eta beste zenbait altxor ikusteko ibilaldia izango da. Orobat, San Adrian igarobidearen sekretuak ezagutzeko aukera izango da Zegaman.\nBi horiek ez dira asteburu honetan izango diren irteera bakarrak. Hain zuzen, hango ibilbide irisgarriaren barrena, Arantzazu inguruko paisaiak ezagutzeko abagunea egongo da, baita ere, Ataunen, oraingoan, Barandiaranen oinatzetan ibiltzeko eta Lizarrustiko paisaia ehundu duten zuhaitz magikoak sentitzeko.\nHori guztia gutxi balitz, familientzako orientazio jolasak egongo dira Anduetza, Arditurri, Barandiaran eta Iturrarango parketxeetan. Jarduera horiek guztiek ez dute zailtasunik ia eta gehien-gehienak herritar guztientzat egokiak dira (familientzat bereziki).\nHori bai, nahitaezkoa izango da aurrez izena ematea, partaide kopuru mugatua hartuko delako. Esan gabe doa, SARS-Cov-2 birusa kutsatzeko arriskua ibitzeko prebentzio-neurriak hartuko direla.\nInformazio gehiago eta izen-emateak, (hizki beltzez nabarmenduta dagoen) jarduera bakoitzaren estekan sartuta.\nZiSare programak bizirik jarraitzen du Txingudin eta Urola Kostan\nZiSare da Txingudiko eta Urola Kostako ikastetxeetan etxeko konpostajerako dugun programa. Ikastetxeak itxi eta konfinatuta, bertan behera geratu zen, baina maiatzaren hasieratik Artelatz Ingurumen Zerbitzuak SLk ZiSare programako saio guztiak eskaintzen dizkie bezeroei on line formatuan. Parte hartu duten ikastetxeen erantzun onaren eta haien balorazioen arabera, egokia izan da berriro martxan jartzea.\nOn line egindako lana ahalegin handia izan da Artelatz Ingurumen Zerbitzuak SLrentzat eta Txingudi eta Urola Kostako mankomunitateentzat. On line formatura egokitu dira konpostajeko prestakuntza-saioa, deskonposatzaileak mikroskopio digitalaren bidez aztertzeko saioa eta konpostagailua husteko prozesua. Hirurak egokitu dira on line bertsiora.\nOn line husteko, konpostagailuetara joan, hustu eta bideoan grabatu dugu. Ikus-entzunezko material hori funtsezkoa izan da saio horiek arrakastaz tratatzeko.\nPrograma osatzeko, gure ingurumen-hezitzaileak egindako konpostagailuen edukiaren jarraipena egiten ari gara, baina ez dira martxoaren erdialdetik elikatzen ari. Aireztatzea eta datuak hartzea garrantzitsua izan da konposta heldua eta husteko baldintza onetan iristeko.\nIkastetxeetako arduradunekiko harremana mantendu egin da. Isurketen datuak aurreko urteetakoak baino urriagoak badira ere, ekainean datu horiek bildu eta dagokion memoria egingo dugu.\nEskolako Agenda 21 eta koronabirusa\nMai 11, 2020 | Ingurumen hezkuntza\nMartxoaren 15ean ezarritako larrialdi egoera dela eta, ikastetxeetan gertatu diren aldaketek eragina izan dute Eskolako Agenda 21 programan. Ohiko garapenak nolabaiteko eten bat izan badu ere, horien aurrean bizkor-bizkor moldatzera behartu gaitu. Ez du erabateko geldiera suposatu, Artelatzeko lan taldeak irakasle koordinatzaileekin harremanetan eta lanean jarraitzen dugulako.\nArgi ikusten dugu egoera normal batean ematen den azken faseari dagokion lana egokitu egin behar dela. Hirugarren hiruhilekoan, Ikasleen arteko Foroa eta Udalbatza gauzatzea egokitzen zaigu. Horrek, herri mailako diagnostikoa burututa izatea eta emaitzak aztertzea eskatzen du. Jabetzen gara errealitate ezberdinen aurrean gaudela eta herri bakoitzean topatzen ari garen berezitasunei aurre egitea da Artelatzetik jorratzen ari garen lana.\nAdibidez, “Ikasleen arteko Foroa” egitea zaila izango dela iruditzen zaigu. Baina Udalbatza mantentzearen aldekoak gara, hau da, aurrera eramateko lanean gaude, irakasleei ahalik eta lan gutxiena emanez. Ohiko Udalbatzaren formatua egokitu nahi dugu, laburragoa eta formatu txikiagoan utziz. Saioak presentziala edo birtuala, kasuan-kasuan. Herri bakoitzetik ordezkari batzuk eraman/konektatu eta alkateari batez ere azken dokumentua aurkeztu. Erronka polita dugu aurrean, eutsi goiari!


10. B1 eranskina-Alokairuaren 1.urtea. 1go ordainketaren eskaera.\n11. B2 eranskina-1. urteko alokairuaren azken ordainketaren eskaera.\n12. B3 eranskina-Alokairuaren 2.urtea. 1go ordainketaren eskaera.\n13. B4 eranskina-2. urteko alokairuaren azken ordainketaren eskaera.


Haragi freskoak Estatu Batuetara esportatzeko Espainiako lehen hiltegia baimendu dute Osasun eta Nekazaritza Sailak | Consumer\nHaragi freskoak Estatu Batuetara esportatzeko Espainiako lehen hiltegia baimendu dute Osasun eta Nekazaritza Sailak\nSalamancako Embutidos Fermín de la Alberca establezimendua da\nEstatu Batuetako Elikagaien Segurtasun eta Ikuskapen Zerbitzuak, joan den ekainean, Espainiako haragi freskoak ikuskatzeko sistemari aitortu zion herrialde horretarako produkzioa zuten hiltegiak baimentzeko gaitasuna. Baimen hori sistemaren azken auditoriaren aldeko emaitzaren ondoren eman zen, 2005eko martxoan, non egiaztatu ahal izan baitzen Espainiako haragi freskoak ikuskatzeko sistemak Estatu Batuetako establezimendu federaletarako eskatzen ziren baldintza guztiak betetzen zituela.\nOrain arte, Espainiako bost haragi-industria zeuden baimenduta urdaiazpikoa eta hestebeteak esportatzeko. Hala ere, industria horiek lehengaiz hornitzeko Espainiako hiltegirik ez dagoenez, bost industria horiek ekoizten zituzten hestebeteak eta urdaiazpikoak beste herrialde batzuetako hiltegietako haragiekin egiten ziren, hala nola Herbehereetako, Danimarkako edo Poloniako hiltegietakoak.\nesportazio Estatu Batuak haragi freskoak matadero-eu


Gau bateko drama politikoa | Mundua | Berria\nGau bateko drama politikoa\nTurnbull kargutik bota, eta Morrison izendatu dute Australiako lehen ministro, alderdikideen barne matxinada baten ostean. 11 urtean sei politikarik hartu dute kargu hori\nAustraliak «segurua» izaten jarraitzea eta ekonomiari «indartsu» eustea dira Scott Morrisonen helburuak, baina ziurrenik zera dago ideia horien atzean, Ozeaniako herrialderik handienaren azken hamarkadako joera politikoari aurre egiteko nahia: boterean irautea, agintaldi osoa betetzea. Australiako lehen ministro berria —Alderdi Liberalekoa eta eskuindar petoa— boterera iritsi zen atzo, haren alderdikideek Malcoln Turnbull kargutik botatzeko barne matxinada bat egin ostean. Barne desadostasunak eta barne erronkak ez daude sobera Australiako politikan, izan Alderdi Laboristan edo Alderdi Liberalean, ia 11 urtean sei politikari izan baitira lehen ministro —Turnbull bera ere barne matxinada baten ostean iritsi zen boterera, 2015. urteko irailean—. Hala eta guztiz ere, ez dirudi gatazka politikoa amaitu denik, Turnbullek jakinarazi baitu Ordezkarien Ganberatik ere joango dela; erabaki horren ondorioz, Alderdi Liberalaren gobernu koalizioak gehiengo osoa galduko luke —Queenslandeko Alderdi Liberal Nazionala eta Australiako Alderdi Nazionala ditu gobernukide, biak eskuinekoak—.\nAtzo arte lehen ministro zenak barne bozketa batera deitu zituen alderdikideak, gobernu krisia amaitzeko helburu argiarekin. Asteartean iragarri zuen ez zela hautagai gisa aurkeztuko, Alderdi Liberalaren sektore eskuindarrak sorturiko krisiak bultzatuta. Boterean izan arren, Alderdi Liberalak ez du diputatu gehien Ordezkarien Ganberan, Alderdi Laboristak baizik, eta datorren urtean egitekoak diren hauteskundeei buruzko lehen inkestek ez diete etorkizun hoberik islatu liberalei. Horri zera gehitu behar zaio: astelehenean agerian geratu zela Turnbullek ez zuela behar adina babesik alderdian berotegi efektuko gasen murrizketa legean txertatzeko; gainera, boterea galdu zuen 2017an Queensland estatuan eginiko hauteskundeetan. Beraz, barne matxinada gertakari eta egoera horien ondorio da.\nAtzo arte lehen ministro zenaren aurkako jazarraldia ez zuen, ordea, Morrisonek abiatu. Peter Dutton Barne ministro ohiak hasi zuen errebolta, baina atzoko bozketan ez zuen lortu egungo lehen ministroa garaitzea; dena den, Morrison garaileak etorkizun gogorra izango du alderdikideen erabateko babesa eskuratzeko, bozketa alderdiaren barne zatiketaren isla izan baitzen. Izan ere, lehen ministroak bost botoren aldearekin garaitu zuen Dutton —aldeko 45 eta 40 babes, hurrenez hurren—; Barne ministro ohia asteartekoan ere lehiatu zen, baina gau hartan garaile izan zen Turnbull, atzo ez bezala, eta batasunerako deia luzatu zuen. Alferrik.\nAustraliako lehen ministroa ezaguna da migratzaileen aurkako jarrerengatik. 2013 eta 2014 artean Migrazio ministro izan zen, eta zeresan handia eman zuen bideo batean esandako esaldi batek: «Etxera ez itzultzea erabakitzen baduzu, denbora luze-luzea igaroko duzu han». Migratzaileei mintzatu zitzaien, eta Nauru eta Manus irletan Australiak dituen atxilotze zentroei buruz ari zen; izan ere, Australiak zentro horietara bidaltzen ditu nazioarteko uretan atzematen dituen migratzaileak. Migratzaileen aurkako jarreraz gain, sexu bereko pertsonen ezkontzeko eskubidearen aurka dago —iaz onartu zuten—, esaterako.\nOrain, ikusteko dago agintaldian zer-nolako profila izango duen. Barne bozketaren emaitzen berri jakin zuenean, guztiz kontrako profila erakutsi nahi izan zuen prentsaren aurrean, eta ohi baino diskurtso adeitsuagoa eta adiskidetsuagoa zabaldu zuen, hainbat mezuren bidez. «Alderdia batu behar dugu, baita parlamentuko taldea ere. Gobernatzeko asmoa dugu. Ez dut uste beste hauteskunderik espero behar duzuenik epe laburrean», ohartarazi zuen.\nErrealitatea da datorren urteko maiatza baino lehen egingo dituztela hurrengo hauteskunde orokorrak, eta Alderdi Liberalak lan handia egin beharko duela arrakasta izan nahi badu. Australian, historikoki, herritarrek zigortu egiten dituzte bozetan agintaldi erdian liderra aldatzen duten alderdiak. Morrisonenak hiru lehen ministro izan ditu 2013an boterera iritsi zenetik.


Orereta Ikastolak antolatuko du Kilometroak 2023 – Orereta Ikastola\nOrereta Ikastolak antolatuko du Kilometroak 2023\nOrereta Ikastolak antolatuko du Kilometroak 2023, Ikastolen Gipuzkoako Lurralde Batzarrak proposamena atzo onartu ostean.\nArtezkaritza Kontseiluak erronkari heltzea erabaki du, besteak beste, Ikastola izaera eta eredua zer den azaltzeko zein indartzeko beharra ikusten duelako bai komunitatean bertan baita jendartean ere. Ikastolaren 60. urteurrena ospatzeko hitzordu paregabea ere izango da.\nBestalde, oraingoan ere erronkak Ikastola bera eta komunitatea indartzeko balioko duenaz ziur gaude, 1984ko eta 1999ko edizioetan egin bezala.\nIlusio eta gogo handiz helduko zaio erronkari, bidea elkarrekin eta elkarrentzako egiteko desioz. Besteak beste, herriari berari zein hezkuntza komunitateari ekarpenak egiteko baliatu nahi da hitzordua, ibilbidea herriko eragileekin batera eginez. Gure Ikastolaren, Ikastolen eta herriaren erakusleiho izatea nahi dugu zita.\nIkastolen jaiak Kilometroak


Baphomet - Wikipedia, entziklopedia askea.\nBaphomet antzeko ikurra Tomarreko Kristoren Komentuan\nBaphomet gaur egungo interpretazioan, Eliphas Lévi idazlanetan oinarrituta.\nNumena izan zitekeen Baphomet bi adar txikiez buru bizardun bat zen. Kristauek deabruarekin lotu zuten eta Tenpluko Ordenaren aurka erabili zuten, haren bidez, deabruarekin harremanak zituztela erakusteko. Onarpen hori torturen bidez lortu zituzten. 1854an Eliphas Lévi okultista frantsesak Dogme et rituel de la haute magie liburua argitaratu zuen eta haren ondoren Baphometen irudia oso manipulatua izan da, akerrarekin zein Satanekin lotuz, baina berez ez zuen loturarik.\nBaphometen jatorria azaltzeko hipotesi desberdinak landu dira:\nMahoma izenaren okzitanieraren bariantea da. Heretiko gehienak Okzitanian bizi ziren eta han horrela esaten da. Aldi berean, frantsesez "Mahomet" eta katalanez "Mafumet". Ideia honen alde garaiko testuetan hitza agertzen zenean ez zen inongo azalpenik ematen, inguruan hitz oso ezaguna izango balitz bezala.\nBeste iritzien arabera Jesusen irudia izango litzateke.\nBatzuen ustez Joan Bataiatzailearen benetako burua izango litzateke.\nEtimologikoki grezieraz saiatu dira haien sustraiak bilatzen eta horren arabera "jakinduriaren batailoa" izango litzateke. Hipotesi honek okzitanierazko jatorriaren aurka joango litzateke.\n(Italieraz): "Il Baphomet: l'idolo dei Templari".\nAzken aldaketa 17 iraila 2021(e)an, 15:17(e)tan\nOrriaren azken aldaketa: 17 iraila 2021, 15:17.


"RECacciona, gazteon enplegu duina!" sari-banaketa - EGK "RECacciona, gazteon enplegu duina!" sari-banaketa - EGK\n“RECacciona, gazteon enplegu duina!” sari-banaketa\n“RECacciona, gazteon enplegu duina!” bideo lehiaketak banatu ditu bere sariak. Euskal Herriko txoko guztietako 9 taldek parte hartu dute Euskadiko Gazteriaren Kontseiluak antolatu duen lehiaketa honetan. Bideoen maila oso altua izan zen eta gazteen lan prekarietatearen inguruko gaia oso ondo landu dute aurkeztutako lanek. Talde asko Donostiako EGKren egoitzan egin zen sari banaketara hurbildu ziren eta arratsalde ederra pasa genuen elkarrekin: EGK zer denaren aurkezpen txikia, talde bakoitzaren bideoaren aurkezpena, sari eta opari banaketa eta luntx txiki bat izan genituen bertan.\nHorrelako kasuetan gertatzen den bezala, ekipo bakar batek irabaz zezakeen eta aurtengo edizioaren sari nagusia Mediaworks 3.0 taldeak lortu zuen. Elbire Rico, Ion Vázquez eta Ion Baratas gazte bizkaitarreez osaturiko taldeak epaimahaiaren puntuaketa altuena lortu zuen “Eskatzea doan da” bideoarekin. Irudian, hiru taldekideek filmatzeko materialean gastatzeko 1.000 eurotako diplomarekin, Irene Martín epaimahaikidearen eskutik jasota.\nErik Aznal azpeitarrak eta Unai Galatas añorgatarrak publikoaren saria jaso zuten, Gu Geu taldeko izenarekin. Facebooken aplikazio baten bidez egin den bozketa honetan, 113 lagunek parte hartu zuten eta esteka honetan ikus daitekeen talde honen bideoak, boto bakar batez irabazi zuen. Irudian, Erik Aznal leioatik.info webgunean inbertituko dituen 400 eurotako saria jasotzen EGKren presidentearen eskutik, Itsaso Andueza.\nBukatzeko, Interneten bidez botoa eman dutenen artean, bidezko merkataritza edo produktu ekologikoetan gastatzeko 50 eurotako zozketa bidez erabaki den sariaren irabazlea jakitera eman zen. Andoni Zulaika bilbotarra izan da irabazlea, baina ezin izan zuen sari banaketara hurbildu.\nHorrela bukatu zen RECacciona gazteon enplegu duina bideo lehiaketa. Adi ibili, agian laster hirugarren edizioarekin itzuliko gara…


Badugu zer egin - Deia\nana urkiza 20.04.2020 | 00:11\n2020ko Euskaraldiaren emaitzak ez omen dira izango hasieran aurreikusitakoak. Arlo sozioekonomikoko agenteen aldartea bestelakoa izango dela dio Miren Dobaran andreak, Hizkuntza Politikako Sailburuordeak. Eta egia da. Krisi garaian, premia biziko kontuak eta urgenteak direnak jartzen dira lehen lerroan, eta gero gerokoak. Ulergarria da, hein batean. Baina erregela bera erabilita, egin dezakegu beste irakurketa hau ere: krisi garaian erakusten da, benetan, zeintzuk gai diren gobernu edo herri batek indartu nahi dituenak. Eta euskara, honakoan ere, ez da "salbatu" den gai horietakoa izaten ari. Dobaranek berak aitortu du, saiakera egin arren, pandemiaren gainean ematen ari diren informazioak euskaraz prestatzeko zailtasunak izan dituztela.\nHorrelako egoeretan erakusten da, ordea, zenbaterainoko garrantzia duen euskarak gure egunerokoan eta zenbaterainokoa den itzulpenarekiko dugun menpekotasuna.\nEuskaraldian enpresek, ahal dutenek, egingo dute ahalegina bezeroa euskaraz artatzeko: lehen hitza euskaraz eskaintzeko, lehenbiziko harremana euskaraz izan dadin, eta belarriprest eta ahobizi rolak sustatzeko.\nHemendik Euskaraldira, ordea, asko falta da. Eta gauza berriak egiten hasteko pandemia bukatu arte zain egon beharrean, eta egoera berriei ahal dugun moduan egokituko gatzaizkiola pentsatu beharrean, eman ditzakegu, jada, urrats batzuk.\nBat bururatzen zait oso erraza dena eta zera da: ETBk eskatzen dituen korte guztietan, euskaraduna den parte hartzaileari, euskaraz aritzeko gonbita zuzena egitea eta gaztelaniazko korterik ez eskatzea (azpitituluak horretarako daude).\nEuskaraldiaren helburua hizkuntza ohiturak aldatzea da. ETBk ere alda ditzake korteak hartzerakoan darabilena. Horrela, batzuk, belarriak prest izatera bultzatuko gaitu; besteak, ahoak biztera; ikus-entzuleek, euskaraz bizi den herri bat ere badela ezagutu dute; eta euskaraz bizi garenontzat, telebistan agertzen diren pertsonak ez zaizkigu urrutiko egingo. Ni neuri oso arrotza egiten baitzait gaztelaniaz entzutea nik neuk euskaraz egiten dudan jendearen hizketaldia. Ez dakit zuei.


Merkheperra - Wikipedia, entziklopedia askea.\nMerkheperra, Egiptoko XIII. dinastiako faraoi bat izan zen, K. a. 1640 inguruan gobernatu zuena.\nBere tronu izena, Merkheperra, Turineko Errege Kanonean idatzia dago, VII.22 erregistroan, baina bere titulua eta bere erregealdiaren iraupena agertzen ziren papiro txatala galdu egin zen. Bere aurretik, ulertzen zaila den izen bat duen faraoi bat du, "Mer...ra", VII.21 erregistroan, eta, bere ondoren, "Merka...ra" du VII.23 erregistroan.\nErrege honek, soilik Goi Egiptoko zati txiki baten gobernatu zuen, XIV, XV eta XVI. dinastien garaikidea zelarik. Egiptoko XIII. dinastiako azken agintariek, soilik Tebasetik gertuko lurraldeetan gobernatu zuten.\nGarai honetan, ohi hikso deritzen erregeek, XV. dinastiakoak zirenak, Menfis konkistatu zuten eta Behe Egipto domeinatzen zuten, ia Egipto guztizko biztanleak zergari bihurtuz.\nBere izena, honako hauetan idatzia aurkitu da:\nTurineko Errege Kanonean aipatzen da Merkheperra bezala.\nSekhaenra I.a Egiptoko faraoia\nOrriaren azken aldaketa: 28 abendua 2019, 19:30.


Eta herritarrek, zer aurkitu nahi dute Euskadi.neten? - Web Zerbitzua - Euskadi.eus\nHorregatik hasiera batean ezartzen ditugun hipotesiak datu objetiboekin berretsi behar dira eta bide bakarra, neurtzea, neurtzea eta neurtzea da.\nNola aztertu dugu herritarrek nahi dutena?\nEuskadi.neten beta fase honetan herritarren eskaera aztertu ahal izateko informazio-iturri hauek erabili ditugu:\nGoogle Analytics estatistika-tresna\nZuzenean zerbitzuko aktibitate-estatistikak\nEskaera aztertzeko garaian, informazioa eta zerbitzuak taldekatzea erabaki dugu, ondoren herritarrari ere taldekatuta erakutsi ahal izateko. Ez dugu ezer berririk asmatu eta adibidez erresuma Batuaren webguneak (Gov.uk ) egiten duen taldekatzea hartu dugu erreferentziatzat.\nGure kasuan, taldekatzea Gaietan egin dugu. Erraz ulertu daitezkeen Gai nagusiak sortzea izan da gure helburua.\nHau da jarraitu dugun metodologia:\nGai nagusiak lan taldean atera ditugu Card sorting teknikak erabilita:\nGoogle Analytics-eko datu orokorrak aztertu ondoren, lan taldeko kide bakoitzak gai nagusien proposamena sortzen du.\nTalde guztiaren gai-zerrendak batu egiten dira eta proposatutako gaietan berdinak direnak gai nagusitzat hartzen dira. Gaionontzekoak eztabaidatzen dira eta gai baten batean kokatu ahal diren aztetzen da.\nAzpigaien hasierako planteamendu bat ere egiten da.\nGaiak banan-banan aztertu eta azpigaiak sortu\nGai orokor bakoitzarekin erlazionatuirko webguneen estatistikak aztertu ditugu honelaxe:\nAzken urtean herritarrek bisitatutako orriak hartu eta lehendabiziko 100ak aztertu dira.\nRebote-portzentai handia duten orriak baztertu egin dira.\nTalde logikoak sortu ditugu eta zerrendako orri bakoitzari talde bat egokitu.\nTaldeen orri-kopuruen zenbatekoa eta portzentaiak aztertu eta azpigaietan bihurtu ditugu, lehentasunak ezarriz.\nBisitatutako orri-kopuru osotik %60-%70 aztertzen saiatu gara.\nZerbitzu eta informazio erabiliena\nAurreko datuekin gai bakoitzari dagozkion zerbitzu eta informazio erabilienak atera ditugu. Honekin batera, informazioa erakusteko lehentasunak ere ezarri dira.\nBeraz, Euskadi.net berrian agertzen den informazioaren ordena herritarrek gehien eskatzen dutenaren arabera ezarri da.\nMalgua izan behar du\nHasierako gaien sailkapena ez da behin betikoa. Alderantziz, herritarrek nahi dutenaren arabera aldatu beharko da eta horregatik Web Analitikan erabilitzen ditugun tresnak ezinbestekoak dira ezarri ditugun hipotesiak berresteko.\nHorien esker ezagutuko dugu eskatzen dutena aldatzen doan edo ez. Eta noski, aldatzen bada, guk ere gure gaien sailkapenetan aldaketak egingo ditugu.


Granpocher & Chapernier — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Granpocher & Chapernier\nGranpocher & Chapernier\nOier Gorosabel 2022/06/05 18:25\n16-17 urte nittuala, parranda mortalak egitteko leku nagusixa Elgoibar genduan: biajiak trenez, pikengandik iges (Maltzan bagoiz aldatzen-eta), bandalismua, en fin.\nEdo alderantziz zan? Nahaste borraste\nTestuinguru horretan, gutako mokofin batzuk -nik ez- une jakin batzutan high standing edarixak hartzen zittuezen kontizu; eta une horretan, modan zeguazenak-edo, melokotoi eta sagar likoriak ziran. Izen korapillotsu xamarrekuak bixak, frantsezez tamañuan jakin, mihiña oso ajilla bez, eta eurak eskatzerakuan gutako batek -Iñakik, pentsau nik- halaxen ahoskatu zittuanak: GRANPOCHER eta CHAPERNIER. Behin, eta betirako; gure kuadrillan, aurrerantzian, horixe izan zan hónek likorron izena.


MgE dossierrak uda 2018: Begirada kritikoak eta zeharkakoak – Economistas sin Fronteras\nconsumo, consumo responsable, Derechos humanos, desarrollo, Desigualdad, ecología\nMgE dossierrak uda 2018: Begirada kritikoak eta zeharkakoak\nMª Luisa Gil Payno (Economistas sin Fronteras)\nBerriz ere udaberriak “beste ekonomia bat abian da” jardunaldi tradizionalekin hartu gintuen. Urtez urte taldean hausnarketa egiten dugu eraiki nahi dugun eredu ekonomikoari buruz. Aurreko edizioetan, honakoak aldatzearen inguruan eztabaidatu dugu: finantzak, merkataritza, fiskaltasuna edo ekonomiaren irakaskuntza; horrez gain, guztiok batera ekonomia egiteko hautabidezko moduen garrantzia izan dugu hizpide. Halaber, politika ekonomikoak aldatzearen beharra landu da, biziaren iraunkortasuna ardatzean jartzen duten politika ekonomikoak nahi baititugu. Horretarako, oinarrizko ezaugarriak, kanporatze dinamikak eta prozesuak ulertu behar dira, egungo ekonomia eta gizarte ordena egituratzen dutelako eta aplika daitezkeen politikez gain, lortu nahi dugun eta izan gaitezkeen gizarte mota zehaztu eta baldintzatzen dutelako.\nXede horrez, Madrilgo Medialaben elkartu ginen martxoaren 9an eta 10ean, gai horiei buruz ezagutu eta eztabaidatu nahi duten pertsona eta erakundeek, baita bestelakoek ere, arlo desberdinetatik egungoarekiko hautabidezko ereduak eraikitzen lanean badihardute. Economistas sin Fronteras erakundean jakitun gara halabeharrez eztabaida horrek kritikoa (aztertu eta ulertzea eraldatzeko) eta diziplinaz gaindikoa (jakintzagai desberdinen artean mugak gaindituz) izan behar duela eta, horregatik, jardunaldietan jakintzagai desberdinetatik (soziologia, ekofeminismoa, filosofia edo arkeologia, besteak beste) egungo eremu ekonomiko eta sozialeko pertsonak eta erakundeak ditugu, aztertu eta eraldatzeko lanean aritzen direnak. Txosten honek jardunaldiak egituratzeko erabili ziren eztabaida eta hausnarketa nagusietako batzuk jasotzen ditu. Hainbat hizlari eta partaiderenak dira.\nSaskia Sassen soziologoak inauguratu zituen jardunaldiak. Berarekin eztabaidatu ahal izan genuen sistema ekonomiko kapitalista. Nolanahi ere, oso hautespen prozesu basatia da. Milioika pertsona sistematikoki kanporatzen dira, Saskia Sassenen hitzetan, egungo ordena ekonomiko eta politikoaren dinamika eta prozesu konplexuengatik. Horren barruan daude hersturaren politikak, berriz finantzatzeko prozesua edo erauzketa jardunak, besteak beste. Sistemak pertsonak kanporatzeaz gain, natura eta gure planeta espoliatzen ditu eta, aldi berean, kanporatze berriak sortzen dira. Sassenek Expulsiones y complejidad en la Economía Global liburuan jasotzen ditu eta José Ángel Moreno Izquierdok (Economistas sin Fronteras) aipamena egiten du “Gomendatutako liburua” txostenaren atalean.\nGainera, sistema patriarkala da, lanaren sexu banaketaren gainean eraikia eta emakumeen mendekotasunaren aurrean gizonak dira nagusi. Nolanahi ere, elkarren artean eta ekologiarekin mendekotasunak ditugun izakiak garela ahazten zaio sistemari. Almudena Hernando Gonzalo arkeologo eta unibertsitateko irakasleak banakakotasunaren fantasia deritzanaren oinarripean eraiki da: indibiduoa erkidegotik at kokatu behar da eta arrazoia emoziotik kanpo egon daiteke. Banakakotasunaren fantasia eraikitzeko moduari buruz hitz egin zigun Almudena Hernandok larunbat goizean eta Mª Eugenia Callejón de la Salek (Economistas sin Fronteras) laburtu du txostenaren lehenengo artikuluan.\nAlmudena Hernandoren hitzaldiaren ondoren, Santiago Alba Rico (filosofo eta idazlea) nahiz Yayo Herrero López (Ecologistas en Acción) izan genituen. Eskuzabaltasunez elkarren artean neoliberalismo eta ecofeminismoari buruz solasean jarduteko gure gonbita onartu zuten. Hala, partaideak ikusle huts bihurtu ziren. Oso solasaldi interesgarria suertatu zen eta eztabaida ardatz nagusiak egileek aurkezten dizkigute txosten honetako artikulu banan. Lehenengoan, Yayo Herrero ekofeministak egungo ekonomia eta gizarte ereduari buruzko arazo nagusien karakterizazio bikaina eskaintzen digu eta berreraikitzeko ohar batzuk proposatzen dizkigu. Ildo horri eutsiz, egileak gogorarazitakoaren arabera, mundu betean bizi gara (lurraren biogaitasuna gainditu dugu), ingurunerik gabe (kanpo, periferia edo tarterik gabe) eta horrek behartzen gaitu ekologiaren eta elkarren ikuspegitik izaki mendeko modura onartzera. Halaber, eredu ekonomiko hegemonikoa eraikitzeko funtsezko bi elementu aurkezten dizkigu: bizi mantenuarekiko deskonektatutako ekoizpena eta lan nozio pobretu eta nahasia. Artikulua ixteko, oinarrizko lau elementu planteatzen ditu, ekonomia berreraikitzeko arreta eskaini behar baitzaie: maila materiala gutxitzea, elkarren arteko mendekotasunak onartzea, aberastasuna banatzea eta egin beharreko eraldaketen premia.\nBestalde, Santiago Alba Ricok artikulu eder batekin saritzen digu, ¿Podemos seguir siendo de izquierdas? liburutik laburtu ostean. Bere esanetan, gauzak lurruntzen dira eta gizarte ondorioak daude. Horrez gain, Yayo Herreroren planteamenduen ildotik, filosofo eta idazleak ohartarazitakoaren arabera, gizakiak subjektuez gain, gauzak gara eta gure balioa zaintza lanen emaitza da. Hori beti (edo ia beti) emakumeek egin dute merkatutik kanpo eta horretara iritsi baino lehen. Beraz, gorputzek zaindu, ukitu eta begiratu ahala lortzen dute balioa, hau da, lantzen ditugun heinean bihurtzen dira baliozko. Gizakiak bere gainean lan egin dugun denbora balio du.\nEzin zitekeen beste modu batera izan: lehenengo eztabaida eta hausnarketa bloke honekin batera (teorikoa eta orokorra), larunbat arratsaldean hainbat lantegi antolatu zen eta ikuspegi politiko eta jabetutik, egungo ekonomia eta gizarte ordena arautzen duten zenbait logika gauzatzeko erabiltzen diren prozesuak eta dinamikak nola eraldatu landu zen. Horretarako, Gonzalo Fernández Ortiz de Zárate, Latinoamerikan Multinazionalen Behatokikoa (OMAL), Mar Cabra Valero, ICIJko (International Consortium of Investigative Journalists) Datu eta Ikerketa Unitatekoa, eta Silvia Piris Lekuona, Miren Saiz Alzugaray eta Mikel Kormenzana Okeranza, Bizilurrekoak, izan genituen. Horiekin merkataritza librerako itun, paradisu fiskal eta elikadura subiranotasunarekin zerikusia zuten gaiak aztertu genituen, hurrenez hurren.\nTxostenaren azkeneko bi artikuluek bi lantegietan garatutako edukiak dituzte. Hala, Gonzalo Fernández Ortiz de Záratek (OMAL) XXI. mendean kapitalismoa berriz konfiguratzeko agendan mugarri nagusi bat aurkezten digu: merkataritza eta inbertsioaren itun eta akordioen saldo berria. Itun horien helburua merkataritzari eta inbertsioari eragozpen guztiak deuseztatzea da eta egilearen iritziz bizi espektro osoa saltzeko eta menderatzeko behin betiko erasoa dira. Horien bidez, enpresa handien izatezko gobernua ezartzen ari da eragozpenik gabeko merkatu orokorrean.\nTxostenaren azkeneko artikuluan, Bizilurreko lankideek elikadura subiranotasunari buruz hitz egin digute, gizarte, politika eta ekonomiaren ikuspegitik beste antolaketa eremu batzuetarantz aurrerapausoak eman daitezen oinarrizko hegemoniaren kontrako proposamen modura. Halaber, aldaketak sustatu eta bultzatzeko politika publikoen zeregina izan dute aztergai.\nBeste batzuetan bezala, “Gehiago jakiteko” atalarekin itxi dugu txostena eta “beste ekonomia bat abian da” jardunaldien bideo osoak ageri dira. “La Mundial ibiltaria” irratsaio berezia ere aurki daiteke. Izan ere, La Mundial taldeko lankideek zuzenean eman zuten.\nAzkenik, gure eskerrik onenak eman nahi dizkiegu pertsona guztiei, beren partaidetzarekin beste urtebetez “beste ekonomia bat abian da” jardunaldiak eta txostena burutzea ahalbidetu dutelako. Lanean nekaezinak dira eta beren ekarpenei esker, batetik, egungo ekonomia eta gizarte ordena ulertu nahiz eraldatzen dugu eta, bestetik, bidezkoagoa den ekonomiarantz aurrerapausoak eman ditzakegu.\nEntrada anterior:Anterior La desigualdad de género empieza con las tareas de la casa #VisibilizarLoInvisible\nSiguiente entradaSiguiente #VisibilizarLoInvisible: Fiscalidad y género


Astelehenean bai; ostegunean ez – PNV eta PSE Kutxan – IRPH Stop Gipuzkoa\nAstelehenean bai; ostegunean ez – PNV eta PSE Kutxan\nPasa den astean PSE eta PNVren hipokrisia agerian geratu zen. Astelehenean, hilak 23, alderdi hauek Batzar Bagusietan gu “babestu” nahi gintuzten, Kutxari eskatuaz gure kontratuetan aurreikusitako Euribor+%1 berehala aplikatzeko. Eta ostegunean, hilak 26, Kutxaren Administrazio Kontseiluaren bileran guk salatzen duguna gertatu zen berriz ere: alderdi hauen ordezkariek IRPHaren berehalako ordezkatzea baztertzen dute. Hau da, PSE eta PNVk Kutxan jendaurrean defendatzen dutenaren guztiz aurkakoa egiten dute. Hipokritak. Horregatik egon ginen atean, astelehenean Batzar Nagusietan hainbesteko traba egin zien pankartekin. Hemen osteguneko bideo bat.\nGainera, Gara-k argitaraturiko berriaren arabera, badirudi Kutxa IRPHa ahalik eta gehien luzatzen saiatuko dela. Azaroaren 1ean IRPH Cajas behin betiko desagertzen da, baina Kutxak bere aplikazioa hipoteka bakoitzaren hurrengo rebisiora arte luzatu nahi du. Garan esaten den moduan, honek 2013ko urrian rebisaturiko hipoteka bati suposatuko lioke 2014ko urria arte IRPHa ordaintzea, hau da, hirugarren urtez hilero 300 – 400 euro gehiago ordaintzea.\nAzaroaren 1ean, IRPH Cajas desagertzean, gure klausulatuan aurreikusiriko baldintza betetzen da Euribor+%1 ordezkoa aplikatzeko. Horregatik Kutxa-k egin nahi duena kontratua ez betetzea litzateke. Kaleratzeak Stop-ekin lankidetzan dabiltzan abokatuak gaia lantzen ari dira dagoeneko.\nPosted on 2013 September 29, Sunday by adminPosted in Acciones, IRPH, JJGG, PNV, PSE\nPrevious Previous post: IRPHa Salvados saioan\nNext Next post: 2013ko azaroaren 1a


Pakete banaketa drone bidez egiteko frogak egiten ari da Correos | El Diario Vasco\nSociedadPakete banaketa drone bidez egiteko frogak egiten ari da Correos\nAsmoa da erabiltzea teknologia hori pakete txikiak bidaltzeko. «Sendagaiak, desfibriladoreak, bateriak eta horrelakoak eramateko aproposak dira, eta baita ere isolatutako edo sarbide zaileko lekuetara helarazteko beharrezko materialak»\nSábado, 11 agosto 2018, 17:33\nAzken hamarkadak ohitura askoren aldaketak ekarri ditu. Adibidez, orain, Correos posta zerbitzua drone-en erabilera bere zerbitzuetara gehitu edo ez erabakitzeko frogak egiten ari da Lugoko Castro de Rey udalerrian. Asmoa da erabiltzea teknologia hori pakete txikiak bidaltzeko.\nDrone teknologiaren erabilera sarbide zaileko lekuetan erabiltzea da asmoa, eta eguraldiak isolatutako egoeretan postariek arrisku egoerarik bizi behar ez izateko. Horrela, oinarrizko gainerako zerbitzuen osagarri izango lirateke aparatuok.\nAireko garraioak, posta zerbitzua leku eta hiritar guztiei irisgarri izateaz gain, kutsadura ahal bezainbeste murriztea ahalbidetuko du, Correosek prentsa ohar bidez jakinarazi duenez. Teknologia garbiak izango dira etorkizunekoak.\nDrone bidezko banaketa zerbitzua ofizialki martxan jarri baino lehen, frogak egiten ari da Correos, eskaini ditzakeen abantailak neurtzeko. Fuvex startup-arekin elkarlanean egindako frogak burutu eta gero, ondorioztatu dute «posta zerbitzuaren oinarrizko zerbitzuak asetzeko balio duela». Bertikalean aireratu eta lehorreratzen denez, edozein karga leku orizontaletan utzi dezaketela frogatu dute. Droneen egitura dela eta, gainera, aparatu autonomoak dira eta distantzia luzeak egin ditzakete airez.\nDrone hauek 100 Km/h abiaduran ibil daitezke, eta era autonomoan mugitzen dira. Teknologia horri esker, «nahiz eta aurreikusita izan jarraitu beharreko plana, detektatzen dituen baldintza klimatiko eta sensoreek detektatutako beste baldintzetara erantzunda».\nCorreosek adierazi duenez, droneen ezaugarriok ikusita, larrialdi egoeretan laguntzeko ere balio dute. «Sendagaiak, desfibriladoreak, bateriak eta horrelakoak eramateko aproposak dira, eta isolatutako edo sarbide zaileko lekuetara helarazteko beharrezko materialak».\nEgun, drone teknologiak eraikitzen dituen herrialdeen zerrendan hirugarren da Espainia, 3.754 pilotu eta 4.375 drone erabilgarrirekin.\nRegatear la guerra Alarma por varias agresiones de presos a funcionarios en las cárceles de Estremera y Aranjuez


Korrika Goierrin (I), Legorretatik Segurara bitarteko bideoa eta argazkiak - Goierriko Hitza : Goierriko Hitza\nSegurako plazan Korrika./Aimar Maiz\nGoizeko 5:57a baino minutu gutxi batzuk lehentxeago sartu da 21. Korrika Goierrin, Legorretako Ola aldean. Eredu kooperatibako langileak izan dira eskualdean lekukoa hartzen lehenak. Herrietan jendetza batu zaio, goiz izan arren. Ilunpetik lainopera igaro da, egunsentian, behe laino itxiak estali baitu Goierri behea. Egunak Beasainen argitu du Korrikarentzat.\n10 km/h-ko abiadura —herri barruan moteltxeago—, gelditu gabe jarraitu du euskararen aldeko lasterketak aurrera. Furgoneta lehenengo martxan eramaten dute beti. Legorretatik Zeraineraino korrika egin duenik izan da. Edo Lazkaotik Segurara. Segurako plazan, San Joan egoitzako egoiliar edadetu batek eraman du lekukoa; lehentxeago, udaletxean urte askoan lan egin eta aurten erretiratuko den Mari Karmen langileak ere bai. Hamaika historia, omenaldi txiki eta aitortza. Suhiltzaileak, langileak, politikariak, irakasleak, ikasleak, kirolak, gazte taldeak… Milaka herritar eta euskaltzale. Haur, gazte, heldu eta zahar. Lazkaoko sarreran, jentilek hartu dute lekukoa, zuziek argituta. Txistulariak Ordizian kale bazterretik jotzen, Jundajo txaranga Lazkaon. Pasatu den herri guztietan, ilusioa, poza eta indarra pitzarazi ditu Korrikak. Indar handia.\n[LEGORRETATIK SEGURARA ARTEKO ARGAZKIAK]


Bilboko berbalagun: 2020\nEtxealditik Euskaraldira #7. Partekatu asteon izan dituzun bizipenak. Birusak #EzGaituMututuko\nEuskara Praktikatzeko Topaketa Birtuala, bihar izena emateko azken eguna. Birusak #EzGaituMututuko\nBristol, Yokohama, Soraluze, Alkoi, Montevideo, Zarrakaztelu, Mutriku, Jugo, Erandio, Mosku, Zestoa, Balmaseda, Astigarraga, Tafalla, Helsinki, Laudio, Sopela, Terrassa... Leku askotatik ari zaigu jendea animatzen. Ez lagunok, EUSKARAK EZ DU MUGARIK! TOPAKETA BIRTUALA 😊\nBihar, apirilak 30, da izena emateko azken eguna.\nEtxealditik Euskaraldira, #6 Euskarazko zinea gure egongelan. Birusak #EzGaituMututuko\nEtxealditik Euskaraldira, #5 Erosketetan, lehen hitza euskaraz. Birusak #EzGaituMututuko\nEtxealditik Euskaraldira, #4 Etxeko zaintzaile, laguntzaile, hornitzaileei eskerrik asko. Birusak #EzGaituMututuko\nKronika Lehiaketa, Bego Altuna II. Birusak #EzGaituMututuko\nBegoren bigarrena dugu hemen berrogeialdiaren gaineko erronkari erantzunez.\nEtxealditik Euskaraldira, #3 Gonbidatuko dugu euskara gure mahaira. Birusak #EzGaituMututuko\nEtxealditik Euskaraldira, #2 Pintxopotea euskaraz! Birusak #EzGaituMututuko\nEtxealditik Euskaraldira #1 proposamena. Birusak #EzGaituMututuko.\nEtxealditik Euskaraldira, nabigatzaileak euskaraz. Birusak #EzGaituMututuko\nBeste pausu bat Euskaraldiarantz etxealditik. Hemen argibideak gure gailu eta nabigatzaileak euskaraz jartzeko: https://www.lehenhitza.eus/\nBihartik lehenego pilulak adi egon.\nKronika Lehiaketa, Bego Altuna. Birusak #EzGaituMututuko\nBegok hauxe bidali digu berrogeialdiaren gaineko erronkari erantzunez. Gainera, mehatxatu digu beste bat laster izango dugula 😊👏👏.\nEtxealditik Euskaraldira, puntu urdinak balkoira. Birusak #EzGaituMututuko\n👀 Emango al diogu ikusgarritasuna #EtxealditikEuskaraldira ekimenari? 👁\n1. Jarri koloretako puntu bat zure etxeko leihoan edo balkoian. Nola? Piztu irudimena eta sortu puntu hori etxean duzun materialarekin: kartulinak, errotulki eta margoak, oihal zatiak... ✂📐🖊 🔴⚫🔵⚪\n2. Jarri goiko argazkia whatsappeko profil irudian. 📲\nGuzti honekin «Etxealditik Euskaraldira» ekimenean parte hartzen ari zarela adieraziko dugu!\nNik egin dut jada, zeren zain zaude zu? 👂🏼👄\nItxialditik Euskaraldira, eta zuk norekin egiten duzu euskaraz? Birusak #EzGaituMututuko\nEta zuk norekin eta nola egiten duzu euskaraz? Hausnartzeko sortu zure mintzagrama eta ekin aldaketari!\nBerbalagunok ere Euskaraldiarako prestatzen ari gara. 🙂\nBerriro bueltan gaude. Hasteko ezin modurik hobean, Itxialditik Euskaraldira ekimenarekin, urte amaieran egingo dugun Euskaraldiari begira aurreberoketa egiteko. Ohitura aldaketa etxetik hasten delako, euskara gehiago,gehiagorekin eta gehiagotan erabiltzeko gure ohiko hizkuntz ohituren gainean pentsatu behar dugu, eta behar edo nahi badugu horiek aldatu, astintu edota finkatu behar ditugu. Horretarada dator Itxialditik Euskaraldira ekimena. Apirilaren 27an hasi eta 7 egunean ibiliko da. Aurkezpen bideoa ikusi eta adi egon, hurrengo egunetan gehiago jakinaraziko batizuegu. Eta puntu urdinak prestatzen hasi. Zer den hori? Bada, bideoa ikusi.\nKronika Lehiaketa, Maitane Jorajuria. Birusak #EzGaituMututuko\nKronika lehiaketaren bigarren alea jaso dugu. MAITANE JORAJURIAk bidali digu, "Nire itxialdia" du izena eta Boubi du protagonista. Ausarta deitu ahal didazue, baina Boubi pertsonaiak gogora ekarri dit Iparraldetik etorritako eta Bilbon bizi den Bilboko Berbalaguna. Polita eta xumea: ederra.\nMila esker, Maitane.\nIndautxuko astearte arratsaldeko berbalaguna, on-line. Birusak #EzGaituMututuko\nIndautxuko astearteko berbalagunok sarean batzeari ekin diote, eta hori frogatzen duen dokumentua goian duzue. Zuek guztiok ere aukera hori duzue, ez beldurtu, erraza da. Ez dakizuela zelan egin? Ez kezkatu geu esperto iaioak" bihurtu gara azken aste hauetan. Mezu bat bidaliguzu 607530132 whatsappera, eta zuekin jarriko gara harremanetan. Ez etsi, euskarari eutsi!\nBestetik, gaur, 20:00etatik 21:00etara Ondarruko berbalagun dinamizatzailea eta laguna DJ ELEPUNTO-k kontzertu zuzena emango du Instagram bidez. Ez galdu:\n[ instagram.com/jimmyjazzgasteiz ]\nEgunean Behin, Bilboko Berbalagunon taldea. Birusak #EzGaituMutuutko\nHemen martxoko hoberenak Egunean Behin leheiaketan, Bilboko Berbalaguneko taldean. Irabazlea berriz ere Amama Mari. Jadanik bi sari ditut gordeta zuretzat, Amama Mari. Eutsi gogor.\nAste honetakoa denboraldiko azkena da eta sari berezia banatuko dugu, gainera badakizue egunero zuzenean jarraitzeko aukera badagoela Youtubeko kanalaren bidez, 19:00etan. Parte hartu.\nZurbaran eta Uribarriko berbalagunak, berriro mart...


“Poz aldrebesa” Juanjo Olasagarre - Lantzeak\n“Poz aldrebesa” Juanjo Olasagarre\nPosted by on 2017(e)ko ekainak 24 in Liburuaren balorazioa | ∞\nZe liburu original eta interesgarri izkiriatu duen Juanjo Olasagarrek. Originala, bai, testu horren pertsonaia nagusiak bikotekide homosexuala osatzen dutelako eta hori ez oso ohikoa euskal literaturan. Izan ere, ez nuen antzeko zerbait euskaraz irakurri orain arte. Interesgarria, ez bakarrik argudio honengatik, ezpada lekuak zein pertsonaiak oso ongi landuta daudelako.\nEleberria Axi eta Josebaren lehenbiziko topaketarekin hasten da Bilboko parke batean, Artxandan hain zuzen ere. Handik aurrera bikote bihurtzen da, baina 20 urte igaro eta gero Axiri bihotzekoak ematen dionez, memoria galtzen du. Hori dela eta Josebak hausnarketa ezkorregiak egiten ditu. “Bizitza zentzurik gabea iruditzen zait, leku huts bat bezalakoa” (95.orr); edo “Munchen Garrasik pinturaren irudia etorri zaio gogora”, (97. orr.); edo “Bizitza injustua da” (12. atala).\nNabaritzekoa da hainbat deskribapen poetiko daudela. Adibidez, 150. orrialdean honakoa irakur daitek: “Hiriaren argiek halako itzal-argi fantasmala eransten zuten zuhaitzen artekoari”.\nGure protagonistak bai Iruñetik bai Bilbotik ibiltzen dira; bata itzultzailea da, besteak ETB1-en egiten du lan. Horregatik, Felix Linares, Almudena Cacho eta Fermin Etxegoien bezalako kazetari ospetsuak agertzen dira eleberri honetan.\nLaburbilduz, asko gozatu dut ‘Poz aldrebesa’ irakurtzen, egitura asko ikasi ditut estiloaren aldetik. Gainera, nire aburuz, liburuaren mezua baikorra baino baikorragoa da: Bukaeran, Josebak Axiren sentimenduzko egoera eta burmuinaren narriadura onartzen ditu. Horrek poz aldrebesa esan nahi du berarentzat.\nP.S.Adi egon Gasteizen bizi direnak! Ekainaren 29an Iban Zalduak antolatutako irakurleen klubean ‘Poz aldrebesa’ –z mintzatuko dira.\nEtiketak: Liburuaren balorazioa


Ordu laurdeneko aparkaleku berriak Usurbil erdigunean | Noaua Kultur Elkartea\nHemen zaude: Hasiera » Ekonomia » Ordu laurdeneko aparkaleku berriak Usurbil erdigunean\nOrdu laurdeneko aparkaleku berriak Usurbil erdigunean\nBy\tnoaua\ton\t2016-11-10\tin\tEkonomia, Hirigintza, Jendartea\nKale Nagusian bi gune berri eta Bordatxo taberna pareko errotondan ordu laurdenez aparkatu ahal izateko beste gune bat egokitu dituzte Usurbilgo Udalak eta Hurbilago Elkarteak. Hauez gain, ordubetez aparkatua utzi daitekeen fondo urdinez margoturiko beste 22 gune daude Kaxkoan. Eta zamalanetarako beste 25 plaza. Plaza kopurua handituz, Udalak eta Hurbilagok usurbildarrei herriko saltokietan erosketak egitea erraztu nahi diete. Gune guztiok erabiltzeko, ezinbestekoa izango da aparkamendu-diskoa izan eta autoan jarrita uztea, ibilgailua aparkatua dagoen artean. Oraindik eskuratu ez dutenek, Hurbilago Elkarteko establezimenduetan eska dezakete.\nTipi-Tapa tabernetatik, plazara orain\nTipi-Tapak jorraturiko bideari segida eman nahi diote, urrats bat gehiago eman, eta kale giroa indartu, Hurbilago Elkarteak abiatzear duen Bizi Kalea egitasmo berriarekin. Azken urteotan hilean behin ospatu den pintxo festa. tabernetatik plazara aterako du. Hasteko, igande honetan, azaroaren 13an, goizeko 11:00etan hasita Mikel Laboa plazan altxako duen karpa gunera. Lumagorri oilasko pintxoak edota sagardoa txotxetik edateko aukera izango da goiz osoan zehar. Trikitilariek girotuko dute hitzordua.\nBizi Kaleak Tipi-Tapak bezala sariak dakartza. Bat baino gehiago. Orain arte, Tipi-Tapan egiten zen moduan, 150 euroko erosketa balea jokoan jarriko du Hurbilago Elkarteak, jan edanera gerturatzen direnen artean. Antolatzaileek iragarri dutenez, baita opari gehiago ere. Zozketa hauetan parte hartzeko, adi jan dana eskuratzeko txartelei, zenbakituak izango baitira. Eta zenbakiok, ekimen honen amaieran, 14:30ak aldera egingo den zozketarako baliatuko dira.\nHurbilago Elkarteko kide diren tabernariak dira egitasmo hau elkarlanean aurrera atera dutenak. Kalea girotzea dute helburu, hortik egitasmoaren izena; “Bizi Kalea”. Tipi-Taparekin jorratu duten bidean aurrerapuso bat eman nahi dute, kale giroa indartzen segi. Alde horretatik, azaroaren 13an Mikel Laboa plazan kokatuko duten karpa gunea, azoka ibiltari berri honen abiapuntua baino ez da izango. Aurrerantzean hilean behin, karpa gune hau herriko gune ezberdinetan kokatuko dute, igandeko formula bera baliatuz; jan edana eskainiz, musikaz eta zozketekin girotua.\nKale giroa bizitu nahi dute, herri bizitza sustatu, eta horretarako Kaxko osora hedatuko dute ekimena, izaera ibiltaria emanez.\nDenboraldi honetarako, guztira, “Bizi Kalea” egitasmoari loturiko 7 hitzordu finkatu ditu Hurbilago Elkarteak. Horietatik bostek azoka formatua izango dute eta Kaxkoko gune ezberdinetan egokituko dute karpa. Azkena, maiatzean ospatuko da. Edizio berezia izango da honakoa, dendariekin batera ospatu asmo baitute azoka. Baina hitzordu honen inguruko xehetasunen berri, aurrerago emango dituzte antolatzaileek.\nBestalde, denboraldi honetan zehar, orain arteko Tipi-Tapa formatu ezagunari loturiko bi egun ere ospatuko dira. Momentuz, eta aldaketarik ez bada behintzat, honatx Hurbilago Elkarteak kale giroa bizitzeko finkatu duen egutegia:\n-Azaroak 13, igandea: 11:00etan hasita, lehen azoka Mikel Laboa plazan.\n-Abenduak 11, igandea: bigarren azoka Artzabalen.\n-Urtarrilak 15, igandea: munduko janarien inguruko Tipi-Tapa tabernaz taberna.\n-Otsailak 12, igandea: hirugarren azoka frontoian.\n-Martxoak 12, igandea: laugarren azoka Txapeldun taberna aurreko plazan.\n-Apirilak 16, igandea: koloreen inguruko Tipi-Tapa tabernaz taberna.\n-Maiatzak 13, larunbata: Hurbilago Azoka frontoian.\nUsurbilgo txoko ederrenaren bila\n“Usurbilgo txokorik eder eta berezienen” bila segitzen du Hurbilago Elkarteak. Horretarako antolatu dute argazki profesional eta amateurrei zuzenduriko argazki lehiaketa. Bi kategoriotan banaturiko adin tarteotako herritarrek parte hartu ahalko dute; 4-16 urte artekoek eta 17 urtetik gorakoek. Baldintzok bete beharko dituzte lehiakideek: aurrez argitaratu ez eta urriaren 1az geroztik Usurbilen eginiko argazki bat edo bi aurkeztu ahalko dira (argazkiaren tokiko helbidea eta deskribapena adierazi). Argazkiko edukien erantzunlea aurkeztu duena izango da. “Identifika daitezkeen pertsonak agertzen diren argazkien kasuan, lehiakideek pertsona horien baimena izan beharko dute. Pertsona horiek bere irudiaren erabilera baimendu badute, Hurbilagok baimen hori eskatzeko eskubidea izango du”, ohartarazi dute Hurbilago Elkartetik.\nArgazkiak azaroaren 15a baino lehen aurkeztu beharko dira, Ivan Perez argazkilariaren establezimenduan; Bordaberri 3, 2.lokala.\nBi sari daude jokoan; gazteen kategorian, Fujifilm XP90 argazki kamera; helduenean, Canon 760D + 18-55 mm EF-S IS STM kamera. Argazkiak gero herriko saltokietan jarriko dituzte ikusgai.\nTxomin (e)k dio:\nMerkatarien asmoa ona izan zitekeen baina nola zainduko ditu Udalak 15’ko tareas, espaloi gainetan (oinezkoen ibilbidea) orduak eta orduak egoten diren autoak zaintzen gai ez denean?


8 hilabete ago – kotxeak\nKotxe interesgarriak zuen esku!\nEguna: 8 hilabete ago\nerdiko gama kotxeak\nBMWren Miniak, bere inspirazioa Mini originalengandik hartzen du, Frank Stephenson-ek diseinaturikoan, alegia. Auto hori British Motor Corporation-ek atera zuen 1959an, eta 2000-ra arte ekoiztu zen, noiz bere produkzioa amaitu zen. Bere izen originala, Mini zen (minuskula erabiliz), gaurkoarengandik bereizi nahien, berriak MINI duelako izena. 1999an, eta 5 urteko fusio baten ondoren, BMW Rover-engandik banatu zen, […]\nalta gama kotxeak\nAlfa Romeo 4c Italiako Alfa Romeo enpresak Lotus Evora edo Porsche Cayman modeloen aurka lehiatzeko sortutako bi ate txikiko automobil bat da.2011ko prototipoaren aurkezpenean, Genevako Automobilaren Aretoko izarretako bat izan zen, 0 eta 100 km/h arteko azelerazioarekin (0 eta 62 mph artean) 5 segundo baino gutxiagoan eta 155 mph baino gehiagoko gehieneko abiadurarekin (249 km/h), […]\nHyundai RS 2009. urtearen hasieran Hyundai Motor Company fabrikatzaile hegokorearrak merkaturatu zuen kirol automobil bat da. Hyundairen arabera, Genesis Coupék ez du Hyundai Coupe ordezkatzen, baizik eta gainetik jarriko da, eta Coupéren ordezkoak ere aurreko trakzioa du (Genesis Coupé atzeko trakzioa da). Bere arerio nagusiak Ford Mustang, Honda S2000 eta Nissan 370Z dira. Modeloa 2007ko […]\nPeugeot 508 Peugeot fabrikatzaile frantziarrak 2011. urtearen lehen erditik aurrera sortutako d segmentuko automobil bat da. Frantzian egiten da, eta Txinan Asiako merkatuan. Aurkarien artean Volkswagen Passat, Ford Mondeo, Opel Insignia, Renault Laguna eta gaur egun Talisman eta Citroën C5 daude. Peugeot 407 eta Peugeot 607 ordezkatu zituen, 6. digituko sagak oinordekorik ez duen bitartean. […]\nbaja gama kotxeak\nOPEL Zafira Alemaniako Opel fabrikatzaileak diseinatutako C segmentuaren monobolumen bat izan zen, 1999tik ekoitzia eta 2019an bertan behera utzia. Vauxhall Motors (Erresuma Batua), Holden (Australia), Chevrolet (Latinoamerika) eta Subaru (Japonia) markekin ere saldu zen. Azken belaunaldia 2011n merkaturatu zen. Bost ate dira, aurreko zeharkako motorra eta aurreko trakzioa dutenak. Zafira izan zen zazpi plaza sartu […]\nTesla Model 3 Tesla, Inc.-ek fabrikatutako bost plazako auto elektriko sedan bat da. Munduko aurkezpena 2016ko martxoaren 31n egin zen, eta lehen 30 emanaldiak 2017ko uztailaren 28an egin ziren.1 Performance bertsioak 499 kilometroko autonomia du EPAren arabera. Bi motor ditu, bat ardatz bakoitzean, guztizko trakzioa ematen diotenak eta 379 kW-ko (515 CV) potentzia konbinatua. Azeleratu […]\nJeep Wrangler FCA Group (Fiat Chrysler Automode) konpainia estatubatuarrak ekoitzi eta Jeep markarekin saltzen duen noranahiko automobil ezaguna da. Jeep CJren ondorengoa da, Willys MBren bertsio zibila, Estatu Batuetako armadak Bigarren Mundu Gerran erabilitako ibilgailu militar bat. Wranglerrak hiru belaunaldi ezberdin hartzen ditu, barnean YJ, tJ eta JK deituak eta 1987, 1997 eta 2007 urteetan […]\nBolg honetan kotxeei buruzko edozein i9nformazio topatuko duzu.


Honen bilaketa egin duzu euskal gaizkileak • ZUZEU\nBilatu: euskal gaizkileak\nBelateko lapurrak - Normalean liburua kaleratu ohi da pelikula baino lehen, eta berdina gertatu da Euskal Gaizkileak podcast seriearekin. Baina Belateko lapurren kasuan aurrena podcasta kaleratu dugu...\nEstudiante kondenatua - Gure herrian gertaturiko krimen ugarik abesten ditugun kantuetan gordeta biziraun dute, urte luzeetan zehar. Hasier Etxeberriak, horretaz jabetuta, artikulu serie bat hasi zue...\n[Euskal Gaizkileak] Beizamako krimena\nBeizamako krimena - Gure herrian gertaturiko krimen ugarik abesten ditugun kantuetan gordeta biziraun dute, urte luzeetan zehar. Hasier Etxeberriak, horretaz jabetuta, artikulu serie bat hasi zuen ...\n14 heriotzak - Gure herrian gertaturiko krimen ugarik abesten ditugun kantuetan gordeta biziraun dute, urte luzeetan zehar. Hasier Etxeberriak, horretaz jabetuta, artikulu serie bat hasi zuen duela e...\nEuskal gaizkileak: Berueteko Goñi anaiak\nBerueteko Goñi anaiak - Euskal gaizkileak seriea: Euskal gaizkileak: Mendaroko Jose Larrañaga Euskal gaizkileak: Goizuetako Joxe Etxegarai Euskal gaizkileak: Estudiante bizkaitarra Euska...


Wikiloc | Araotz-Orkatzategi-Aitzulo spor - Ugaran, País Vasco (España)- GPS track\nVandring (Bedste Vandring spor i Spain → Basque Country → Ugaran )\n4.749 286 490\nUploadet 14. april 2013\nAraotz(Oñati)-ojo de Aitzulo-cima de Orkatzategi 869 m-Araotz. (Vandring)\nAraotz Aitzulo Orkatzategi Ametzueta ( circular ) (Vandring)\nAraotz Andarto Circular (Vandring)\nOjo de Aitzulo y cima de Orkatzategi desde Araotz (Vandring)\nBidaiari-LO Alle rettigheder forbeholdes\nVist 4911 gange, downloadet 204 gange\ntæt på Ugaran, País Vasco (España)\nArantzazura igotzeko aldapan 5 km falta direla, eskubira bidegurutzea dago Araotzera joateko. Ibilbide hau auzo horretatik abiatzen da. Hasi orduko desnibela nabarituko da Santakrutz Baselizaraino. Altura hartzen joan ahala bista hobeagotzen doaz.\nBaselizara iritsi baino lehen Informazio taularen atzekaldean ur-bide bat pasatzen da. Ur freskoa eta edangarria tratatu gabe baldin badago ere. Baselizara iritsi, arnas pixka bat hartu, inguruenari begirada bat eta hurrengo helburura: Orlatzategi tontorrera. Hurbil dagoela badirudi ere, haurrekin bazoazte, bere deboratxoa behar du, baina ibilbide erraza da, aldapa azken txanpan bakarrik aurkituko dugu eta ez da gogorra.\nGoitik Urkulu urtegiaren ikusmira pribilegiatua eta tontorretik amildegia bi pausotara. Ea zenbat denboran ausartzen zaren handik begira!\nAitzulotik Zubia auzora eta handik berriro ere Araotzera. Aldapa behera baina gogorra. Ibilbidea oso luzea ez bada ere, buelta osoa betegarria da eta asko egin izanaren inpresioarekin geratzen da bat.\nBide guztian txoritzarrez lagundua egiten da.\nHau ere harrigarria!\nBorda (Krater atomikoaduna)\nBitxia bordaren atzekaldea.\nIturria (Kanalean doan ur edangarria)\nPanelen atzean, "loseta" batzuren azpian kanala ur edangarriarekin.\nHej, fundet dette interessante spor Araotz-Orkatzategi-Aitzulo https://da.wikiloc.com/vandring-spor/araotz-orkatzategi-aitzulo-4299276 Hilsen, Wikiloc - Ruter i hele verden\nI did this trail with Bidaiari-LO\nBed Bidaiari-LO om at tilføje dig som Trail Buddy på denne rute\nFølg Bidaiari-LO og opdag nye ruter!


Nola jarri martxan proiektu ekintzaile bat? - Fundación Gaztenpresa\nNola jarri martxan proiektu ekintzaile bat?\nMaitza 21, 2021\nDuela urte batzuk, Alazne izeneko gazte ekintzaile bat konturatu zen, munduan zehar makina bat bidaia egin arren, ia ez zuela merezi zuen oroitzapeneko argazkirik. Selfie lausoak, enkoadraketa eskasak, jendea alde guztietan… Arrazoia zena zela, ateratako milaka argazkietatik gutxi batzuk baino ez ziren onik irteten. Urte batzuk geroago, Alaznek argazkilari profesionalez osaturiko sare bat sortu zuen, turistek beren bidaiez gozatzeko eta kalitate oneko oroitzapenak gordetzeko aukera izan zezaten.\nIdeia bururatu zitzaionean, Alaznek bere bide ekintzailearen lehen etapa bete zuen, seguruenik guztietan garrantzitsuena; baina, horren aurretik, urte pare bat igaro behar izan ziren fokua ardaztu eta behin betiko proiektua abian jarri arte. Aldi horretan, zenbait aukera bururatu zitzaizkion, ideiaren bideragarritasun ekonomikoa eta teknikoa aztertu zituen, finantziazioa bilatu zuen… bere enpresa sortu arte.\nNegozio-ideia bat aurkitzeko eta hura zehazten hasteko, denbora behar da. Ekintzaile batek bere proiektua martxan jartzen duenean, gauza batek bakarrik gainditzen du bere ilusioa: barne hartu nahi dituen zerbitzuen kopuruak, eta zerbitzu horiek bere bezero potentzialek behar dituztenak baino askoz gehiago izaten dira gehienetan. Horregatik, ezinbestekoa da zure proiektu ekintzaileak zein fase igaro behar dituen argi eta garbi zehaztea, eta arrakasta izaten laguntzeko erabakigarriak izan daitezkeen printzipio jakin batzuk argi izatea. Oro har, proiektu ekintzaile batek bost etapa igaro behar izaten ditu: ideia bat izatea, negozio-plana egitea, finantziazioa bilatzea (behar izanez gero), enpresa martxan jartzea eta hura sendotzea.\nZure negozioaren sorreraren aurrean zaude, eta jende askok uste du ideia bikainak beren kasa garatzen direla, sormen-uhin baten erdian; baina, egia esan, dena abiapuntuaren araberakoa da, konbentzitzen zaituen ideia batera iristeko modu asko baitaude. Beharbada oso gustuko duzun zerbait duzu eta modu profesionalean jardun nahi duzu horretan; agian, negozio-aukera bat aurkituko duzu aurrez izan duzun lan-esperientzia baten ondorioz; edo frankizia bat irekitzeko edo eskualdatutako negozio bati jarraipena emateko aukera sor dakizuke. Horrenbestez, beharbada zure bideari ekin beharko diozu ekintzailetzaren munduan.\nGehienetan, «ideia» hori prozesu luze baten emaitza izaten da; izan ere, ideia aztertu, aukerak bilatu eta bezero potentzialekin hitz egin behar da eta, azken batean, lan horrek guztiak Negozio Plan baten lanketarekin amaitu behar du. Plan horri esker, zure ideiak aurrera egiteko benetako aukerarik baduen egiaztatu ahal izango duzu. Horrez gain, bideragarritasun teknikoa (produktu bat garatzea erabakitzen baduzu), ekonomikoa (diru-sarrerak gastuak baino handiagoak direla egiaztatuta), finantzarioa (negozioa mantentzeko nahikoa diru duzun ikustea) eta komertziala (salmenta-plan egoki bat izatea) ezagutu ahal izango dituzu.\nGainera, Negozio Plana simulazio bat izango da, zure enpresak, irekita balego, nola funtzionatuko lukeen eta nola antolatuko litzatekeen ikusteko. Negozio Planaren lanketan, proiekturako dituzun ideia guztiak modu antolatuan islatu, eta garatu nahi duzun ideia hori benetan errentagarria izango den eta horretarako aukera izango duzun baloratu ahal izango duzu. Horri esker:\nZure ideiak antolatuko dituzu.\nAurkezpen-gutun on bat izango duzu, zure proiektua bazkide edo inbertitzaile bati aurkeztu behar badiozu.\nSor daitezkeen akatsak zuzendu eta egin beharreko aldaketak egin ahal izango dituzu.\nBideragarria den ala ez baloratuko duzu.\nErabakiak hartu ahal izango dituzu.\nIlusioz betetako eginkizun bat izango da, buruan zenuen ideia horrekin lotutako zerbait eraikitzen ari zarelako. Era berean, negozio horrek dakarren konpromiso guztia zure gain hartzeko prest zauden ala ez erabakitzeko balioko dizu.\n3. Finantziazioa bilatzea\nZure negozio-plana egin ondoren, aurrera jarraitzea erabaki baduzu, honako hau izango da hurrengo urratsa: zure negozioa martxan jartzeko eta zure jarduerari ekiteko nahikoa diru duzun baloratzea. Erantzuna «bai» bada, primeran; baina erantzuna «ez» bada, bilatu egin beharko duzu. Beti duzu beste pertsona batekin elkartzeko aukera, edo beste aukera batzuk ere azter ditzakezu: langabezia kapitalizatzea, bankuari finantziazioa eskatzea edo beste formula batzuk, hala nola crowdfundinga, arrisku-kapitaleko fondoak eta, jakina, merkatuan dauden laguntzak eta dirulaguntzak.\n4. Abian jartzea\nDena prest baduzu, abian jartzeko ordua da. Negozio-planean beharrezkotzat jo dituzun konpromiso guztiak gauzatuko dituzu (hornitzaileak, merkataritza-lokala— beharrezkoa izanez gero—, eta abar). Eta ez ahaztu: jarduerari alta eman beharko diozu Ogasunean eta Gizarte Segurantzan.\nHala ere, zailena ez da negozioa martxan jartzea, baizik eta merkatuan sendotzea, haren errentagarritasuna epe luzera mantentzea eta, hala badagokio, hazkunde-etapa bati bide ematea. Kontuan izan behar duzu, gauzak ondo badoaz ere, zure enpresak ezin duela automatikoki funtzionatu eta egunero optimizatu behar dela merkatuaren beharretara egokitzeko. Horregatik, pultsu hau mantentzen lagunduko dizuten gomendio hauek izan behar dituzu kontuan:\nSaiatu hobera egiten eta erosotasun-eremuan ez geratzen.\nAprobetxatu sortzen diren aukerak eta hartu arriskuak zuhurtziaz.\nBilatu beti bikaintasuna.\nGomendio horiez gain, ez ahaztu eskura dituzun mentoring-programez baliatzea beste ekintzaile batzuen ekarpenak jasotzeko, oso baliagarriak izan baitaitezke zure negozioa hazteko. Lanarekin eta dedikazioarekin, mailaz maila igo eta etapa berriak aztertu ahal izango dituzu.


Webak hauteskunde bezperetan - Josu\nWebak hauteskunde bezperetan\nJosu | 2007-05-09 20:44\nHauteskunde kanpaina baino ordu batzuk lehenago, Eibarko alderdiak ari dira kanpaina egiten.\nDuela egun batzuk aldatu zuten Iñaki Arriolaren portada. 2003ko edukiz horniturik, azken egunotan prentsako albisteak sartu dituzte. Plataforma PSOEk eskeinitakoa da (Madrildik, suposatzen dut). Loturaren bat eta beste ezer ez dago, momentuz. Seguraski datozen egunotan aldaketak izango dira hemen. Balorazioak egiteko gehiago garatu dezaten itxaron behar.\nAitor Alberdiren ataria garatuago dago momentu honetan. Honek ere alderdiak jarritako baliabideak aprobetxatu ditu. Gustatu zaidana: partehartzea (foroak,inkesta); notizieroa (PSOE bezala+blogak); mapa (Google Maps). Programa osorik sartu dute. Momentuz garatuen dagoena.\nEusko Alkartasunako Mertxe Garatek ere alderdiaren baliabidea erabili du. Gustatu zaidana: parte hartzeko aukera (Tu Voz), eta batez ere Creative Commons erabili izana. Egun gutxitan txukun egongo dela dirudi.\nEzker Batuaren kasuan, iniziatiba eskertzekoa izan zen blogarekin hasi zenean, baina martxotik ez dute idatzi. Itxura gehiegi zaindu gabe, eta bestalde, blogcindario ez zait iruditzen erraminta aproposena. EB-Aralar koalizioaren webik ez dut ikusi.\nPPren kasuan ez dut ezer aurkitu, baina Regina Otaola da Eibarko hautagaien artean El Diario Vasco-ren blogetan idazten lehena. Hori bai, Aldundirako hautagai moduan. Poztu nau blogeatzera animatu dela ikusteak. Ea udalgintzaz zeozer botatzen duen...\nASB eta ANVren kasuetan ez dut webik aurkitu, momentuz. Norbaitek ikusi du?\nEl Diario Vascoren blogak\nDVk aukera eman die aurreko alderdiei, baina ez ANV ezta ASBri. Gaur egun instituzioetan dauden alderdiei eskeini diete, hautagai direnei eskeini beharrean.\nRegina Otaola (PP):\nIñaki Arriola (PSOE):\nAitor Alberdi (PNV):\nMertxe Garate (EA):\nEli Gomez (Izquierda Unida-Aralar)\n18 egun hauteskundeetarako eta egia esateko ez ditut gure hautagaiak interneten txukunegi ikusten.\neibar hauteskundeak internet politika\nbatzarras 2007-05-14 16:27 #1\nKanpaina egiteko orduan plataforma guztiak erbiltzea logikoa iruditzen zait hautagaien aldetik, hala ere, gutxik usteko dute zeozertarako balioko diela blog bat edukitzeak  Oraindik ere kartelak pegatzea edo mitinak ematea eraginkorragoa dela supostatzen dut.


Euskal Herria Bildu - Tokiko garapena sustatzeko akordioan aniztasuna, ikuskera integrala eta finantziazioa hobetzeko lan egingo du EH Bilduk\nTokiko garapena sustatzeko akordioan aniztasuna, ikuskera integrala eta finantziazioa hobetzeko lan egingo du EH Bilduk\nForu Aldundiak eta herrialdeko Tokiko Garapen Agentziek elkarlanerako akordio bat sinatu dute gaur Gipuzkoa Sarean proiektuaren baitan. Aurreko legealdian garatutako harreman eredu berri baten eraikuntza prozesuaren hurrengo urratsa den heinean, EH Bilduk positiboki baloratu du ekimen hau eta hitzarmena ahalbideratzen ari da, baina ikuspegi kritikoa ere adierazi du. Izan ere, badira puntu kezkagarri batzuk eta hobetzeko tarte handia eskaintzen dituztenak. Zehazki, tokiko garapena sustatzeko akordioaren ikuskera partziala, goitik beherako eskema, finantzazio konpromisorik eza eta aniztasun falta kritikatu ditu EH Bilduk.\nKoalizioak azpimarratu du lurralde kohesioak behar duen garapen ereduak 5 atali erantzun behar diola, proiektuan aipatzen den bezala: ekonomikoa, sozio-kulturala, politiko-instituzionala, ingurumena eta pertsonen garapen integrala. Gaur sinatutako hitzarmenak, aldiz, soilik lehen alderdiari erantzuten dio. Beraz, aukera ona galdu da, behingoz, lurralde garapenari modu integral batean heldu eta ekiteko.\nBestetik, hitzarmenaren klausulek ezartzen dute Foru Aldundiari dagokiola lurraldearen ikuspegi orokorra ematea, eta horrekin lerrokatuta egon beharko direla eskualdeetan garatu beharko diren proiektuak. EH Bilduk ez du bat egiten asmo horrekin. Lurraldearen ikuspegi orokorra behetik gora osatu behar da eta eskualdeek beraien eremuan estrategikotzat ikusten dituzten proiektuak garatzea ahalbideratu beharko luke hitzarmenak. Gainera, finantziazioaren zehaztapenik ez dago,beraz, asmoak eta proiektuak gauzatuko diren bermerik ez dago.\nAzkenik, legealdi honetako bi urteko ibilbide honetan, proiektu hau sendotuko lukeen aniztasun politikoaren babesa ez da inondik inora landu, eta hitzarmenean falta da lurralde garapenerako ezinbestekoak diren agenteen elkarlana (sindikatuak edo arlo akademikoko eragileak, besteak beste). Beraz, Garapen Agentziekin elkarlana bai, behetik gorakoa eta integrala.


"Fran omenaldiarekin gustura geldituko litzatekeela uste dugu" - Arbizu - Guaixe.eus\n"Fran omenaldiarekin gustura geldituko litzatekeela uste dugu"\nGuaixe 2021-06-04 14:26\nSareren Izan Bidearen dinamikaren barruan Sakanako 18 tontorretan gogoratu zuten Balda. ARTXIBOA\nIgandean, 12:30ean, Olatzeako belardian Fran Balda Araña omentzeko ekitaldia eginen da, 'Nekez uzten du herria herria egin duenak’ lelopean. Hark emandako guztiagatik esker ona azaldu nahi omenaldiaren bidez. Ekitaldia streaming bidez ikusteko aukera izanen da: labur.eus/Baldagogoan\nArbizuarrek martxoaren 15ean omendu zuten Fran Balda Araña zena. Sareren Izan bidea dinamikaren barruan, maiatzaren 8an Sakanako 18 mendi tontorretara eraman zuten Franen irudia eta Hik argitutako bidetik, denak etxera leloa makina bat sakandarrek. Eta, borobiltzeko, pandemiagatik apirilaren 11n atzeratu zen omenaldia igandean eginen da, Arbizuko ezker abertzaleak antolatuta.\nHasieratik erabaki zuten aire librean egitea, jende gehiago egoteko. Osasun agintariek hala aginduta, 500 pertsonarendako tokia izanen da. Osasun neurriak errespetatuko dira: ikusleei eremuan sartzeko tenperatura hartuko diete, eskuetan gela eman beharko dute, eremuan pertsonen arteko distantzia mantenduko da… “Franek berak horri izugarrizko garrantzia eman dio hilabete hauetan. Elkar zaindu behar dugu, herria zaindu behar da. Beti horrekin kezkatuta zegoen, bilerak egiterakoan, itxialdia ezarri zenean…”\nAntolatzaileak ziur dira jende asko sartu ezinik geldituko dela. Beraz, omenaldira joan nahi duten arbizuarrei eta sakandarrei garaiz ibiltzeko eskatu diete, uste baitute eremua azkar beteko dela. Aldez aurreko gonbidapenik ez dago. Urko Aierbe omenaldiaren prestaketan aritu da.\nLehen aldian hitz egitea arraro eginen zaizue. Zein zen Fran Balda Araña?\nFran oso ezaguna zen Sakanan, Nafarroan, Euskal Herri osoan hainbat arrazoirengatik. Bat-bateko heriotza izan da, inork espero ez zuen istripua izanda, denak schock-ean jarri gintuen. Baina hasiera-hasieratik ikusi zen Franek merezi zuela omenaldi bat egitea. Aurpegi anitzeko omenaldi bat, Franen izaerari lotuta. Irakurle askok ezagutuko zuten, eta bakoitzak berea izanen du: militantea, parrandazalea, herrigintzan buru belarri zebilena, adiskidea… Omenaldian hori guztia islatzen saiatuko gara. Fran arbizuar moduan eta Arbizuri eskaini zion guztia. Eta ez bakarrik Arbizuri, baita Sakanari, Nafarroari. Gero ere Fran militantea. Urte luzetan, batez ere, presoen askatasunaren alde buru belarri ibilitakoa. Baita Euskal Herri aske eta hobe baten alde ibilitakoa ere.\nZalantzarik ez zen izan, zerbait egin behar zen.\nBai. Lehenengo erreakzioa izan zen: Franek dituen aurpegi desberdin horiekin, Euskal Herrian oso ezaguna izanda, omenaldi txukun bat behar du; dimentsioan, antolaketan… Horrek Arbizutik haragoko proiekzioa zuela ikusten genuen. Horren segidan etorri zen: Arbizu mailako omenaldi bat behar dugu, herritarrek modu xumean parte hartu ahal izateko, norberak bere barrenak husteko. Albistea ezagutu eta bi egunetara Arbizuko omenaldi intimoa, herrikoia egin zitzaion. Inprobisatua izan bazen ere, oso-oso polita izan zen. Plazan egin genion. Franek bazeukan hori ere: oso herrikoia, oso xumea, zinegotzi izandakoa eta Arbizuko herrigintzan buru belarri ibilitakoa. Orain oso ilusionatuta zegoen. Bazeuzkan buruan hainbat proiektu, hainbat kontu. Gainera, hainbat sektoretakoak: energia… Arbizu hobetzeko beti kezka horrekin zebilen, beti ideia berriak sortzen.\nBeti besteenganako hori lehentasun.\nBere ingurunean hobetzen ahaleginduta, bere burua etengabeko kezka… Izan genuen azken elkarrizketetako bat horren bueltan izan zen. Esaten zidan eskertzen ziola pila bat feminismoari; azken urteetako feminismo honen ezaugarriei. Berak bere burua beste ikuspegi batetik aztertzeko, pribilegiodun ikuspegitik, bera gizonezkoa izanda, horrela hezi zutela. Konturatzen zela bere buruaren azterketa egin beharra zeukala, errebisio horretan gauza asko moldatu. Eta, alde horretatik, feminismoari eskertuta zegoen. Eta abiapuntu horretatik bere ingurunea hobetzen saiatzen zen. Esan bezala, Arbizu herria hobetzen, Sakana ere eta, azken finean, mundua hobetzeko ekarpen xumea egiteko kezka hori zuen beti.\nEta hori guztia nola bihurtzen da omenaldi?\nEz da erraza izan. Bagenekien, baina egiaztatu genuen jende askok estimu handia ziola. Omenaldia egitea erabaki zenean etorri ziren herrian dauden talde eta elkarteetatik, eta Sakanako batzuek ere parte hartu nahi zutela. Frani aitortza egin eta egindako ekarpenagatik esker ona azaltzea. Eskaera asko etorri ziren. Lantalde bat egon da hori ordenatu nahian. Omenaldian saiatuko gara, nolabait, bere bizitzaren haria jarraitzen. Franen alde desberdinak islatzen saiatzen. Eta parte hartzeko nahia adierazi zuten guztiei aukera emanez. Uste dut emaitza polita izanen dela. Fran omenaldiarekin gustura geldituko litzatekeela uste dugu. Esperantza hori dugu behintzat.\nKanpotik joaten direnendako oharrik?\nHerri txikia denez, aparkaleku zabalik ez duenez, aparkatzeko eremu batzuk prestatu dira. Altsasu aldetik autobiatik heldu direnak Etxarri Aranatzen ateratzea (20. irteera) aholkatzen dugu, eta errepide zaharra hartzea. Irurtzun aldetik heldu direnak Lakuntzan (15) atera eta etor daitezela. Bidegurutzeetan jendea egonen da autoak aparkalekuetara bideratzeko.\n"Hik argitutako bidetik...denak etxera!"\nBeleixe Irratia eka 03 Arbizu\nFran Balda Araña kotxe istripuz hildako arbizuarrari ekainaren 6an omenaldia egingo diote Arbizuko Olatzea zabalgunean eguerdiko 12:30etan.


Deborah Butterfield - Wikipedia, entziklopedia askea.\nSan Diego, 1949ko maiatzaren 7a (69 urte)\nDeborah Butterfield (San Diego, Kalifornia, 1949ko maiatzaren 7a) estatubatuar eskultorea da.\n1973. urteaz gero, hondakinez osaturiko eskulturak egiten ditu. 1979an, eskultura-eskolak ematen hasi zen Montanako Estatuko Unibertsitatean. Irakaskuntzaz gainera, zaldiak hezten ere badihardu. Butterfieldek zaldiak historian zehar izandako garrantzia azpimarratu ohi du, eta zaldiek gizakiari hainbat gauza irakatsi ahal dizkiotela dio. Horregatik erakutsi du zaldiekiko hainbesterainoko zaletasuna bere bizitzan eta bere obran. Hain zuzen ere, igeltsuzko behor handiak egin zituen lehenengo eskultura-lanetan, eta makilez eta buztinez osaturiko zaldi-sailak ondoren. Aurrerago, buztina erabiltzeari utzi zion, eta hondakinez baliatu zen. Azkenik, historia eta ezaugarri bisual desberdinak dituzten materialak urtuz osatzen ditu eskultura-lanak. Butterfielden karreran eragina izan duten artisten artean, bereziki azpimarratzekoak dira artelanak egiteko auto zaharrak erabiltzen dituen John Chamberlain eta David Smithen hasierako lanak.\nWikimedia Commonsen badira fitxategi gehiago, gai hau dutenak: Deborah Butterfield\nISNI: 0000 0000 8388 1202\nOrriaren azken aldaketa: 5 urria 2017, 22:14.


Elektroi askeak - Talaios Koop.\n2013-02-20 KolaborazioakUnai Gorrotxategi\nEuskal Herriko Laborantza Ganbarak Lurzaindia sortu berri du. Erakunde honek espekulazioari aurre egin eta laborantzako lurrak babestea eta mantentzea izango du helburu. Bere eginkizun nagusia kolektiboki erosiak diren lurrak alokatzea da, beti ere irizpide zehatz batzuk segituz. Azken finean lurrarekin zailagoa bada ere herri lurren izaera kolektibo berri bat.\nBadirudi beraz, aintzinako ohituretatik abiatuz hausnarketa berriak bide, lurrarekin ere aurretik beste arlo batzuetan eman diren eztabaida berak gauzatzen ari direla. Software libreak eta hacker kulturak gauza asko busti ditu zentzu honetan. Lurraren adibidea beharbada ez da honen seme zuzena, baina bai garai berri batzuen isla.\nLurraz ari garela, hau lantzeko beharrezko diren material eta tresneriak garestiak eta teknologia patenteak multinazional gutxiren esku daude. Horretaz gain, Euskal Herriko landa eremuetan esplotazio txiki eta ertainak dira gehiengo. Testuinguru honetan tresneria teknologikoa txertatzea zaila izan daiteke, inbertsioak eta teknologia eskuratzeko zailtasunak handiak direlako.\nGure baserritarrak ez dira arazo hau pairatzen duten bakarrak; oso ohikoa da ekoizleen artean. Horregatik eta subiranotasun kontzeptuari loturik, sortutako proiektu interesgarrien artean Open Source Ecology izenekoa dago. Proiektu honen helburuetako bat herri autonomo batek bere bizitza eta garapenerako beharko lituzkeen 50 tresnak garatzea, ekoiztea, dokumentatzea eta denontzako eskuragarri jartzea bilatzen du. Tresna hauetako batzuk traktorea, 3D inpresora, adreiluak egiteko makina, labe bat, energia ekoizteko haize errota… Informazio guztia webgunean aurkituko duzue, baina zerbait deigarria ikusi nahi izanez gero bideoen atalera jo dezakezue.\nGlobal Village Construction Set – TED Talk from Open Source Ecology on Vimeo.\nEz dira lurrarekin eta hacker kulturarekin zerikusia duten proiektu bakarrak. Euskal Herrian gero eta ezagunagoak egiten ari diren kontsumo taldeek dituzten beharren inguruan adibidez proiektu berri bat sortu da. Letxuga/Timotes izeneko programa batekin, kontsumo kooperatiba edo talde baten kudeaketa errazagoa egin daiteke. Ekoizle eta kontsumitzaileen arteko datuak kudeatu, produktuen katalogoa mantendu, erosketa otarrak kontrolatu… Ohikoak diren beste zenbait lan errazteko pentsatua dago software hau.\nKontsumo taldeek ekoizle eta kontsumitzaileen arteko harreman zuzenago bat bilatzen dute distribuzio zirkuitu motzagoak eginez eta beraz energia aurreztuz. Hori lortzeko beste bide batzuk domotika bidezko kontrola erabiliz gure energia gastua eta erabilera hobetzea da. Ildo horretan OpenDomo proiektua oso interesgarria da.\nProiektu honek instalazioen kontrolerako sistema libre, ziur, inteligente eta erraza da. Bereziki prestatua automatismoetarako, domotikarako eta energia efizientzia bilatzeko. Etxearen funtzio ezberdinak kontrolatzeko balio du, argien, pertsianen, ureztatze sistemen eta abarren kontrola. Webgunean instalazio hauetako batzuk egiteko pausoz pausoko dokumentazioa ikusteko aukera izango duzue.\nNoski horretarako elektrizitatea ere beharrezkoa da, baina horretarako ere proposamen interesgarriak sortzen hasi dira. Gure inguruan zabaltzen hasi den bat Goiener energia berriztagarrien sorkuntza eta erosle kooperatiba.\nBeraien helburua iturri berriztagarrietan ekoiztutako energia azken erabiltzaileei saltzea da. Horretarako orain, zertifikaturiko energia berdea erosi eta kooperatibako bazkideei saltzen diete. Etorkizunean energia berriztagarria sortzeko proiektuak martxan jartzeko bideak aztertuko dituzte eta bazkideek horretan ekarpenak egiteko aukera izango dute.\nTags: Euskal Herriko Laborantza Ganbara, Goiener, hacker etika, Letxuga/Timotes, Lurzaindia, Open Source Ecology, OpenDomo, software librea\nPrevious post Guda hotsak sarean Next post Sekretu txiki bat\n360°, ezer ez aldatzeko\n2013-06-18 Gorka Julio\nRT @TalaiosKoop: Elektroi askeak http://t.co/3c3SgbGd


Ezberdinen arteko ituna... omen — Eibar.ORG | Eibarko peoria\nHemen zaude: Hasiera / Blogak / Amatiño / Ezberdinen arteko ituna... omen\nEzberdinen arteko ituna... omen\namat 2004/10/24 17:22\nEAJ, EA eta EB alderdiak bultzatzen ari diren Estatutu Politiko Berriari egiten zaion kritikarik sakonetakoa zera da: Proposamen berriak Gernikako Estatutuaren “ezberdinen arteko” ituna hausten duela.\nBaina Gernikako Estatutua ez zen “ezberdinen arteko” ituna izan. Ez zen izan, besteak beste, diskurtso hori ez delako 1979koa, azken urteotan landutako teoria baizik. Gernikako Estatutua onartu zenean inork ez zuen argudio hori erabili eta onartu zuten sektoreek (EAJ, PSE, PC) nahiz ez zutenek (HB, AP) ez zuten hiritar berdin eta ezberdinen arteko binomio hori gogoan izan. “Libertad, amnistía y Estatuto de Autonomía” izan zen orduko leloa.\nGogoratu behar da 1979ko Estatutua onartu zuen PSEk ez zuela bere burua “ezberdintzat”. Autodeterminazio-eskubidea defenditzen zuen, 1936ko Eusko Jaurlaritzan parte hartu izana aldarrikatzen zuen eta Nafarroako sozialistak euskal alderdiaren barruan zeuden. Egia, bai, gaurko PSE bestelakoa dela baina, “ezberdina” izatekotan, oraingoa da ezberdina, ez 1979koa.\nBestetik, AP/PPk eta HBk ez zuten Gernikako Estatutua onartu euskal soziologian berdinen eta ezberdinen arteko eztabaidarik zegoelako, jarrera predemokratiko kontrajarrietan zeudelako baino. Urdinek demokrazia onetsi ezinik, Franco garaia hobea zelakoan; eta gorriek iraultza sozialistaren ametsetan, demokrazia nahiko ez zelakoan.\nHogeita bost urte geroago, orduko egoera ez da gutxietsi behar, baina ezta mitifikatu ere. Oraingo Estatutu Politiko Berriak Gernikakoak baino proposamen zehatzagoak egiten ditu ustezko ezberdinak gero eta berdinagoak izan daitezen. Baina kontua da EAJ/EA, EB, PP eta HB lehengo lepotik ari diren artean, PSE aldatu eta ezberdindu egin dela.\nGaldera zera da: ustez ezberdinak diren jarreren arteko ziburu horretan zein da tradizio sozialistari jatorrago erantzuten diona: Francoren kontra eta askatasunaren alde gogotsu ialgi zen Alderdi Sozialista ala Aznarren zortzi urteko morrontzapetik itxuraldatua atera zaigun bertsioa?


Proiektuak – ADINA ETA ANIZTASUNA LAN ARLOAN – Euskadi Preben\nADINA ETA DIBERTSITATEA LAN INGURUNEAN\nJoera sozialek eta demografikoek bizimodua aldatuko dute, eta gure jokaleku demografikoak langileria zahartu batek baldintzako ditu, baita belaunaldiarteko errelebo eta truke prozesuetan agertu daitezkeen aukera berriek ere. Beharrezkoa izango da lan egiteko moldeak berrasmatzea, eta horrekin batera bere prozesuak eta zereginak, eta horrek eragingo du laneko arriskuen prebentzioaren praktika berri bat garatzea, nahitaez kontuan hartuko duena langileen adina eta dibertsitate funtzionala, eta kontuan hartuta, gainera, generoaren baldintzatzaileak.\nEuskadiPreben2025 Estrategiaren esparruan, garatu beharreko lan ildoetako bat “Adina eta dibertsitatea” da, bere irismenean zehaztutako sektore eta esparru guztietarako.\nIldo horren helburuen artean dago sektorea osatzen duten ezaugarriak ezagutzea, adinari eta dibertsitateari dagokienez, baita espero den bilakaera ere, etorkizuneko jokaleku potentzialak aurreikusteko eta proposamenak egiteko, izan moldatzeko, egokitzeko, laguntzeko zein sendotzeko, enpresei zahartze aktibo, produktibo eta osasungarriaren erronka kudeatzen laguntzeko, bai gure sektorean, bai gizartean oro har.\nLangileen karakterizazioa Euskadiko elikagaien eta basogintza-egurraren balio katearekin zerikusia duten sektoreetan eta eremuetan.\nLan inguruneak profesionalen zahartze aktiboan duen eraginari buruzko ezagutza; baita arrisku espezifikoen eta efektu diferentzialen gaineko azterlanak ere.\nAdinak aurrera egin ahala, arazo muskulueskeletikoak agertzea eragiten duten faktoreak eta lanpostu bakoitzean egindako zereginekin duten lotura zehaztea.\nKarakterizatutako adinaren eta dibertsitatearen ikuspegitik, jarduera, prozesu eta zeregin kritikoak identifikatzea (Arriskuen eta Kritikotasunaren Mapa).\nArriskuen aurreikuspenen mapa, aztertutako sektoreen adinaren arabera, dauden lanpostuak eta prozesuak kontuan hartuta.\nLan eremuko etorkizuneko eszenatokien prospekzioa, espero den adinaren eta dibertsitatearen ikuspegitik.\nHobetzeko eta egokitzeko neurriak proposatzea. Indartze neurriak, belaunaldi erreleboa, moldaketa, egokitzapena eta hobekuntza, osasuna eta ongizatea, pixkanaka erretiratzea, kontziliazioa, ezagutza baliagarriaren transmisioa, etab.\nArrisku eta kritikotasun mapak edukitzea, baita etorkizunean proiektatutako eszenatokiak ere, estrategian inplikatutako sektoreen lan eremuan adinaren eta dibertsitatearen kudeaketa adimentsua egin ahal izateko.\nAdinari buruzko azterketa prospektiboa jarduera eta zeregin kritikoetan.\nAdinaren ezaugarri bereizgarriak eta bestelako baldintzatzaileak dituzten langileentzako lan inguruneak hobetzea eta egokitzea.\nLangileen adinaren eta dibertsitatearen karakterizazioa Euskadiko elikagaien eta basogintza-egurraren balio katearekin zerikusia duten sektoreetan eta eremuetan.\nLan inguruneak profesionalen zahartze aktiboan duen eraginari buruzko estimazioa; baita arrisku espezifikoen eta efektu diferentzialen gaineko azterlanak ere.\nArrisku eta Kritikotasun mapak: Karakterizatutako adinaren eta dibertsitatearen ikuspegitik, jarduera, prozesu eta zeregin kritikoak identifikatzea.\nLan eremuko etorkizuneko eszenatokien karakterizazioa, espero den adinaren eta dibertsitatearen ikuspegitik.\nArrisku espezifikoen ebaluazioak sektoreka eta jarduera eremuka.\nHobetzeko eta egokitzeko neurriak proposatzea, sektoreka eta jarduera eremuka.\nAdineko langileak eta dibertsitatea dutenak karakterizatzeko eta Arrisku Espezifikoen Ebaluaziorako metodologia, bereziki ergonomiari dagokionez.\nAZTI, OSALAN, ERKIDE (Nekazaritzako elikagaien kooperatibak), Mutualia, EHU (Fisiologia Departamentua), OSARTEN, Mutualia, Baskegur, ENBA, inplikaturiko sektoreetako ustiategiak eta jarduerak.


Bizkaiko Foru Aldundiko diru-laguntzak bidean - Nontzeberri\nHasiera/BESTELAKOAK/Bizkaiko Foru Aldundiko diru-laguntzak bidean\nBizkaiko Foru Aldundiko diru-laguntzak bidean\nForu erakundeko Euskara eta Kultura Sailak beken oinarri arautzaileak eta deialdi publikoa onetsi ditu ikus-arte eta arte plastikoen, musikaren, arte dramatikoaren eta dantzaren modalitateetan. Euskara eta Kulturako Foru Sailak 275.000 euroko partida bideratuko du horretarako.\nErakundeak 76.000 euro bideratuko ditu Ertibil-Bizkaia erakusketaren 2019ko ediziora. Arte plastiko eta ikus-arteen arloan 55.000 euro emango dira arte sorkuntzako proiektuak egitea helburu izango duten beketarako.\nArte dramatikoaren esparruan 58.000 euro jarriko dira, eta “antzezleen prestakuntzarako eta hobekuntzarako ikasketak; antzerki-zuzendaritza, eszenografia, luminoteknia, soinu eta jantziteria ikasketak; eta zinema-zuzendaritzarako trebatzeko ikasketak” lagunduko dira.\nMusikaren arloan 68.000 euroko partida bat jarri da beketarako, eta 7.000 euro laguntzetarako. Hala, mintegiak, eskola magistralak, ikastaroak zentro espezializatuetan (publiko nahiz pribatuak) edo izen handiko irakasle partikularrekikoak lagunduko dira.\nDantza sustatzearren, foru erakundeak 61.000 euro jarriko ditu beketarako eta 14.000 euro laguntzetarako.\nEskaerak aurkezteko epea 2019ko urtarrilaren 21etik otsailaren 21era bitartekoa izango da, bi egun horiek barne.\n“#FemRIGHTS” erakusketa aurkeztu dute Montehermoso Kulturgunean\n“Bertsoaroa 2018” programaren azken hitzordua


Jokin Etxabek profesionaletara emango du saltoa - Bergara - Goiena.eus\nJokin Etxabek profesionaletara emango du saltoa\nJosu Bilbao 2016-12-12 10:56\nContinental mailako Aevolo Cycling Team talde iparramerikarrarekin arituko da bergararra datorren denboraldian.\nDesagertuko den Seguros Bilbao taldearekin denboraldi polita burutu ostean, profesional mailara egingo du jauzi Jokin Etxabe bergararrak (Bergara, 1994ko otsailak 3). Bere talde berria, aurten debuta egingo duen Aevolo Cycling Team izango da. Amerikako Estatu Batuetako taldea, World Tour mailako Cannondale-Drapac taldeko bigarren taldea izango litzateke.\nEspainiako 23 urte azpiko selekzioarekin 14 lasterketatan aritu da Jokin Etxabe, eta guztira 14 top-ten eskuratu ditu. Bergarako proban, gainera, bigarren izan zen, eta Nafarroako Itzulian (seigarren), eta Gaztela eta Leongo Itzulian (zortzigarren) postu garrantzitsuak eskuratu zituen.\n"Beste aukera batzuk izan ditut, baina hau izan da gehien bete nauena. Formaziorako talde bat da, eta txirrindulari moduan asko hazteko aukera izango dut. Gainera, Cannondale Drapac taldearen jarraipena izateak etorkizunerako aukerak ematen dizkizu. Coloradoko edota Utahko itzuliak bezalako maila handiko itzulietan ibiliko gara. Ikasten saiatuko naiz eta ahalik eta hoberen egiten. Alferrik galdu ezin dudan aukera bat da", azaldu du Jokin Etxabek.\nXabi Urzelai 2016 ira 17 Oñati\nLizarte taldeak lasterketa borobila egin du Oñatin, helmugatik 20 kilometrora egindako erasotik urrea aterata. Hor zebilen saltsan Bergarako...\nJokin Etxabek Nazioen Kopan parte hartuko du\nJosu Bilbao 2016 eka 02 Bergara\nSeguros Bilbao taldeko bergararrak 23 urte azpiko Nazioen Kopako Bakearen Lasterketa proban parte hartuko du Espainiako selekzioarekin. Etxabek Jai...


Hitzarmen duina helburu, hiru greba egun erregistratu ditugu Arabako metalgintzan maiatzaren 18a, 24a eta 26rako | LAB SINDIKATUA\nEkintza Sindikala Hitzarmen duina helburu, hiru greba egun erregistratu ditugu Arabako metalgintzan maiatzaren 18a,...\nHitzarmen duina helburu, hiru greba egun erregistratu ditugu Arabako metalgintzan maiatzaren 18a, 24a eta 26rako\nArabako metalgintzako langileek hitzarmen duina behar dute. Ondorioz, eta SEA patronalaren inmobilismoaren aurrean, LAB, ELA, CCOO, USO, ESK eta CGT sindikatuok hiru greba egun erregistratatu ditugu gaur, maiatzaren 18a, 24a eta 26rako.\nArabako metalgintzaren negoziazioak hainbat urte daramatza inolako aurrerapenik gabe. Denbora honetan guztian SEAk inmobilismoa besterik ez du eskaini. Joan den apirilaren 12ko bileran, greba-deialdiaren berri izan ondoren, patronalak berriro eskatu zuen sindikatuok mugitzea. Bitartean, patronalak ez du lanaldia jaisteko proposamenik aurkeztu, ezta subrogaziorik ere, eta ez du sektoreko langileentzako erosteko ahalmenari eusteaz edo beste lan-baldintza batzuk hobetzeaz hitz egiten.\nHorren aurrean, gogorarazi nahi dugu LAB, ELA eta CCOO sindikatuok iazko abenduan akordio batera iritsi ginela negoziazioak eta ekintza sindikalak bultzatzeko, Arabako Metalaren Hitzarmen Kolektibo duin bat izatera iristeko. Ondoren, USO, ESK eta CGTk bat egin zuten aldarrikapen taula argi batekin, baina oraindik ez du erantzunik jaso SEAren aldetik.\nOrain arte mobilizazio ugari egin ditugu, metalaren hitzarmen duin baten aldeko milaka sinadura biltzen ari gara, eta orain grebetara goaz SEA mugitu behar izateko, edozein aitzakia alde batera utziz eta sektoreak dituen arazoei erantzun argiak emanez.\nIldo horretan, greba horietarako aldarrikapen nagusiak honako hauek direla azpimarratu nahi dugu:\n– KPIaren gaineko soldata-igoerak, 1.400 euroko gutxieneko soldatarekin, 14 ordainsaritan.\n– Lanaldia nabarmen jaistea.\n– Azpikontratetako langileentzako subrogazioa.\n– Kontratazioan emiten den iruzurraren aurkako neurriak.\n– Behin-behinekotasuna eta malgutasuna mugatzea.\n– Benetako berdintasun eraginkorra lortzeko neurriak.\n– Lan-osasuna bermatzeko neurriak.\n– Baimenak hobetzea eta pertsonak erdigunean jartzen dituzten beste lan-baldintza batzuk.\n– Hitzarmena aplikatzeko bermeak: ultraaktibitatea, alde bakarreko ez aplikatzea eragoztea eta aplikatzeko lehentasuna ematea.\n6 sindikatuok egiten dugu 3 eguneko greba-deialdi hau, baina Arabako metalgintzako langile guztiei dei egiten diegu bat borroka egun hauekin, sektorean lan-baldintza duinak lortzeko.\nBeraz, Arabako metalgintzako sektoreari dei egiten diogu, lehenik eta behin maiatzaren 18an eta, ondoren, 24an eta 26an, grebak egin, ekoizpena eten eta kalera atera dadin, deituko ditugun mobilizazioetan parte hartuz, sektorean lan-baldintza duinak lortzeko.


Polizia gehiegikerien legeari jarri zion helegitea erretiratuko du Madrilek | Politika | Berria\nPolizia gehiegikerien legeari jarri zion helegitea erretiratuko du Madrilek\nPPren aurreko gobernuak eraman zuen legea Auzitegi Konstituzionalera, eta neurria indargabetuko du orain PSOEk. Eusko Jaurlaritzak eta Espainiako Gobernuak bilera egin zuten, atzo, aldebiko batzorde teknikoan. Zenbait eskumenen transferentziak gauzatzeko bilera egingo dute irailean.\nJosu Erkoreka Eusko Jaurlaritzako bozeramailea, gobernu bilera osteko agerraldian, artxiboko irudi batean. / Jose Ramon Gomez/EFE\nEusko Legebiltzarraren polizia gehiegikerien legea osorik izango da indarrean, Espainiako Gobernuak haren kontra aurkeztua zuen helegitea erretiratuta. Madrilek helegitea bertan behera uztea erabaki du, atzo, Espainiako Gobernuaren eta Eusko Jaurlaritzaren arteko bitariko batzordean hala adostuta.\nJosu Erkoreka Eusko Jaurlaritzako bozeramaileak zehaztu duenez, Pedro Sanchezen gobernuak udako oporraldiaren aurretik iragarriko du polizia gehiegikerien legearen kontrako helegitea erretiratu duela. Neurri horren truke, Jaurlaritzak zenbait moldaketa egingo ditu legean; Erkorekaren esanetan, legeak Espainiako Botere Judizialen eskuduntzetan esku har ez dezan eta ez dadin "errurik egotz".\nJaurlaritzako bozeramaileak nabarmendu du bi gobernuen arteko akordioarekin legearen "edukia eta eraginkortasuna" babestu direla, polizia gehiegikerien biktimak aitortza eta ordaina jaso ahal izan dezaten. Akordioak legearen "segurtasun juridikoa" indartuko duela adierazi du, eta "ohorerako eskubidea, errugabetasun printzipioa eta datuen babesa" bermatuko dituela.\nLegearen erreforma Eusko Legebiltzarrean bozkatu beharko da. Erkorekak uste du moldaketak nahikoa babes izango duela, taldeek horretarako borondatea dutela iritzita.\nEusko Legebiltzarrak 2016ko uztailaren 28an onartu zuen Polizia gehiegikerien legea, EAJren eta PSE-EEren aldeko botoekin. EH Bildu abstenitu egin zen, eta kontra bozkatu zuten PPk eta UPDk. Legearen helburua da 1976 eta 1999 artean "motibazio politikoko indarkeria egoeran" gertaturiko giza urraketak aitortzea eta urraketa horien biktimei ordaina ematea. Biktimen iritziz, "urrats txikia" izan zen legea. Ohartarazi zuten biktimen "zati bat" bakarrik hartuko zuela aintzat.\nMariano Rajoyren gobernuak 2016ko urrian jarri zion helegitea legeari, Espainiako Auzitegi Konstituzionalean. Legeak Botere Judizialaren esparruan esku hartzen zuela salatu zuen. Nagusiki, legeak aurreikusten zuen Balorazio Batzordea jarri zuen jopuntuan. Balorazio Batzordeari delitu gertaerak ikertzeko ahalmena aitortzen dio legeak, eta hori epaitegien eskumen esklusiboa dela ohartarazi zuen Espainiako Gobernuak. Jaurlaritzak erantzun zuen Balorazio Batzordearen ebazpenek balio administratibo hutsa dutela, eta, beraz, ez duela Justiziaren eskuduntzetan esku hartzen. Joan den uztailaren 10ean egin zuen lehen bilera batzorde horrek.\nAurrekontuak eta eskumenak\nPolizia gehigikerien legearen kontrako helegitea erretiratzeaz gain, Madrilek adostu du ez helegiterik jartzea Eusko Jaurlaritzaren aurrekontuei. PPren aurreko gobernuak iragarria zuen Auzitegi Konstituzionalean salatuko zituela aurrekontu horiek. Era horretan, aurrekontuetan jasota dagoen administrazioko langileentzako soldata igoera gauzatu ahalko du Jaurlaritzak.\nBetalde, Gernikako Estatutuan jasota dauden eskumenen transferentziaz hitz egiteko batzordea deitzea ere adostu zuten Espainiako eta EAEko gobernuek. Batzordea irailean bilduko da. Mahai gainean izango dute Bizkaiko bi tren linien transferentzia adostua: Alonsotegi eta Barakaldo artekoa eta Bilbo eta Basauri artekoa. A-68 eta AP1-1 autobideetako enpresa emakidunekin ere elkarrizketak abiatuko dituzte adostu ziren bi tarteen transferentziarako. Pasaiko portuaren deskatalogazioa ere aztertuko dute.\nErkorekak iragarri du Espainiako Lurralde eta Funtzio Publikoko Ministro Meritxell Batetekin biltzekoa dela, Espainiako Gobernuarekin lortutako akordio horien xehetasunak lotzeko.


“Komunikazio paradigma berri batera egokitzera derrigortuta gaude” - Artikulua - Gipuzkoa ETORKIZUNA ORAIN\n“Komunikazio paradigma berri batera egokitzera derrigortuta gaude”\nSare sozialak eta herritarren partaidetza aztertuko dituen UPV-EHUren udako ikastaroaren irekieran parte hartu du Imanol Lasak\nLa política twiteada. El alcance de la participación ciudadana a través de las redes sociales izeneko UPV-EHUren udako ikastaroaren hasiera ekitaldian parte hartu du gaur Imanol Lasa Gobernantza eta Gizartearekiko Komunikazioko diputatuak. Aldundia da ikastaro honen antolaketan kolaboratzaileetako bat. Inaugurazioan izan dira ere Goizeder Manotas Modernizazioko foru zuzendaria, Daniel Innerarity filosofoa eta ikastaroaren koordinatzailea, eta Igor Alvarez, udako ikastaroetako zuzendariorde akademikoa.\nBi eguneko iraupena edukiko du ikastaroak. Helburuak hauexek dira; sare sozialek partaidetza politikoan dituzten inplikazioak identifikatzea; argitzea zer neurritan ezartzen dituzten jarduera politikorako marko berriak; Euskadiren kasu partikularra aztertzea; identifikatzea sare sozialek populismoa edo herritarrek politikarekiko duten etsipena bezalako fenomenoekin duten harremana; eta partaidetzarako eszenatoki berriak erakustea, etorkizuneko belaunaldiek politikarekin bat egiten dutenerako.\nBere hitzaldian, Lasak nabarmendu du sareak “sekulako indarra” hartzen ari direla, eta “komunikazio paradigma berri baten aurrean” gaudela, aldebikotasunean oinarritutakoa, eta honako ezaugarriak dituena: joan-etorriko mezuak, pertsonen artekoak, globalak, publikoak, eta berehalako erreakzioa dutenak.


«Fagor Arrasate»: berrikuspenen arteko aldeak - Wikipedia, entziklopedia askea.\n«Fagor Arrasate»: berrikuspenen arteko aldeak\nFagor Arrasate (aldatu)\n12:24, 10 martxoa 2016ko berrikusketa\n12:09, 10 martxoa 2016ko berrikusketa (aldatu)\nEibek34 (eztabaida | ekarpenak)\n12:24, 10 martxoa 2016ko berrikusketa (aldatu) (desegin)\n[]. urtean [[marketing|marketin]] arrazoiak direla medio enpresaren izena “Arrasate C.I” izatera pasatzen da. Hurrengo 5 urteetan, jarduera berriez gain estanpazio jarduerari eusten diote eta enpresa 197 [[langile]] izatera iristen da.\n[]<nowiki/>an enpresak urrats erabakigarri bat emanematen zuendu prentsa bikoitzak fabrikatzen hastearekin batera , [[Automozioa|automozio]] eta pieza handien estanpazioen sektorean sartu baitsartzen zenbaita. Urte bete beranduago, prentsen fabrikaziorako [[lantegi]] berri bat irekiirekitzen zendute [[Markina-Xemein|Markina]]<nowiki/>n, horrela [[Arrasate]]<nowiki/>ko [[Lantegi|lantegia]]<nowiki/>ri bultzada teknologiko bat emanematen zitzaionzaio [[Produkzioa|ekoizpen]] ahalmena handitzeko asmoz.\n[[Fagor Arrasate]]<nowiki/>ren nazioarteko arrakastaren ondorioz, []. urtean [[lantegi]] berri bat eraikieraikitzen zutenda [[Arrasate]]<nowiki/>n, produktuen eskariari erantzuteko. []<nowiki/>erako enpresak [[Europa]]<nowiki/>ko ebaketa lerro handiena hornitzeaz arduratzen da, [[altzairu herdoilgaitza]] moztekoak gehienbat. Urte bete beranduago, prentsa azkarrak fabrikatzen hasten dira.\n[]. urtean “Arrasate C.I” autoen sektoreko prensa handien [[mundu]]<nowiki/>ko [[hornitzaile]] nagusienetakoa da.\n[]<nowiki/>an [[enpresa]] “[[Fagor Arrasate]]” izatera pasatzen da, Korporazioaren [[Negozio (argipena)|negozio]] [[politika]] dela medio.\n[]<nowiki/>ean [[Fagor Arrasate]]<nowiki/>k [[Makina-tresna|makina-erreminta]]<nowiki/>ren sektoreak inoiz izan duen eskaririk handiena jasojasotzen zuendu, 3.300 milioi [[Espainiar pezeta|pezeteta]]<nowiki/>n baloratutako 4 prentsa handi eraiki behar zituenditu, Volkswagen [[enpresa]]<nowiki/>rentzako. Honen ondoren, [[Europa]] mailan ebaketa instalazio eta piezak hornitzen zituztendituzte.\n[]<nowiki/>an [[Estandarizaziorako Nazioarteko Erakundea|ISO]] 9001 ziurtagiria eskuratzen du.\n[]<nowiki/>an [[Alabama]]<nowiki/>ko [[General Electric]] [[enpresa]]<nowiki/>rentzako [[hozkailu]]<nowiki/>en piezak fabrikatzeko linea bat eraikieraikitzen zuendu, 50 [[tona]]<nowiki/>tik gorako pisuak erronka bat suposatusuposatzen zuendu bidaltzerakobidalketa egiterako orduan.\nUrte bete beranduago, []<nowiki/>an, [[Espainia]] eta [[mundu]] mailan inoiz eraikiezagutu zenden prensa mekanikorik handiena sortu zueneraikitzen [[Txinako Herri Errepublika|Txina]]<nowiki/>ra bidaltzeko.\n[]. urtean ekoizpen basliabideakbaliabideak handituhanditzen zirendira ahalmen handiko mandrinadora baten laguntzaz.\n[]<nowiki/>ean [[Egipto]]<nowiki/>k orduarte inoiz izan duen ebaketa lerro [[proiektu]] handiena hornitzeaz arduratuarduratzen zirendira, ebaketa hotz eta beroak egiteko.\n[]. urtean [[Markina-Xemein|Markina]]<nowiki/>ko eraikina handitzea erabakitzen da eta 100 [[tona]]<nowiki/>ko gruak eta mekanizazio astuneko [[Makina|makinak]] jartzen dira pabilioi berrietan. [[Informatika]]<nowiki/>ri dagokionez, CAD sistemak eta ordenagailuak ezartzen dira.\n[[Alemania]]<nowiki/>ko merkatuan duen presentzia handitzeko, [].urtean Gillet GmbH izeneko empresa mixto bat sortzen du [[Alemania|Alemaniako]] hegoaldean non automatizazio [[ingeniaritza]] eta zerbitzu teknikoa eskaintzen diren [[Fagor (argipena)|Fagor]] [[marka]]<nowiki/>ko [[Produktu (argipena)|produktu]] guztientzat.\n[]<nowiki/>an [[Gipuzkoa]]<nowiki/>ko Komertzio bazkundeak [[enpresa]] esportatzaile saria ematen dio [[Fagor Arrasate]]<nowiki/>ri. Sari honen arrazoiak, enpresaren internalizazioa eta lanagatik munduan zehar bidaiatzen duten pertsonak saritzea izan zirendira.\nUrte bete beranduago, []<nowiki/>an [[Mitsubishi]] [[Australia]]<nowiki/>k [[Fagor Arrasate]] hautatzen du “”AA Class” motako piezen estanpaziorako prensa linearen [[hornitzaile]] gisa.


Kalean da Txikitto! aldizkariaren 206. alea - etakitto.eus\nKalean da Txikitto! aldizkariaren 206. alea\nDagoeneko Eibarko LH-ko ikasleen eskuetan dago TXIKITTO aldizkariaren 206. alea, otsaileko alea, hain zuzen ere (hemen daukazu PDF formatoan).\n“Ikasleekin berriketan” atalean J.A. Mogeleko ikasleek herriko jaien inguruan egin digute berba. Zeintzuk dira herriko jaien jatorriak? Nola ospatzen dira? Noiz? Nolako tradizioa dago jaien atzetik? Gauza interesgarri asko kontatu dizkigute ikasleek, eta bideoan ere ikus ditzakezue:\n“Aitxitxa-amamekin berbetan” atalean, pozarren agertu zaizkigu …eta kitto! Euskara Elkartearen egoitzan Naroba eta Juliana, amama-bilobak. 9 urte ditu Narobak eta Arrateko Andra Mari ikastetxean ikasten dihardu LH4. mailan. Galderak txintxo-txintxo prestatu ditu eta elkarrizketa polita izan dute bien artean.\n« Pello Osoro neguko triatloiko Espainiako txapeldun Herri Unibertsitatea egingo da datorren astean lau hitzaldirekin »